Konvoi tentera Rusia panjang hampir 13 kilometer menuju selatan Ukraine
Oleh KOSMO!

11 April 2022, 8:00 pm
KIEV – Beberapa imej satelit baharu yang disiarkan firma Maxar Technologies memaparkan konvoi kenderaan tentera Rusia sepanjang 12.9 kilometer bergerak ke selatan Ukraine melalui bandar Velkyi Burluk di bahagian timur, lapor agensi berita United Press International (UPI) semalam.
Bandar Velkyi Burluk terletak kira-kira 24.1 kilometer ke  barat sempadan Rusia dan tidak jauh dari bandar kedua terbesar di Ukraine, Kharkiv.
Tentera Kremlin dilaporkan melancarkan kira-kira 50 serangan ke atas Kharkiv pada Jumaat lalu menggunakan artileri, mortar, kereta kebal dan pelbagai sistem pelancar roket.
Menurut akhbar The New York Times, konvoi itu kelihatan bergerak ke arah bandar Izium yang terletak kira-kira 96.5 kilometer ke selatan Velkyi Burluk.
Tentera Kremlin mengekalkan kawalan ke atas Izium minggu lalu selepas tumpuan pencerobohan beralih kepada rantau Donbas setelah  gagal merampas ibu kota Ukraine, Kiev.
Kementerian Pertahanan Ukraine berkata dalam satu kenyataan bahawa Rusia nampaknya sedang mengukuhkan tenteranya di Izium untuk bergerak ke arah bandar Slobozhansky ketika Kremlin terus mengepung Kharkiv.

Rusia juga dikatakan mengumpulkan tenteranya di Izium sebelum melakukan serangan ke atas Sloviansk ketika Moscow cuba menguasai rantau Donbas dalam usaha untuk memisahkannya daripada  Ukraine.
Izium terletak hanya 48.2 kilometer ke barat laut Sloviansk iaitu bandar utama di wilayah Donetsk. Donetsk adalah salah satu daripada dua wilayah atau bahagian pentadbiran di Ukraine yang membentuk rantau Donbas yang lebih besar.
Rantau Donbas sebahagian besarnya dikuasai oleh kumpulan pemisah pro-Rusia sejak Moscow merampas Semenanjung Crimea pada 2014. – Agensi


Nicky Liow serah diri, akan didakwa 26 tuduhan ubah wang haram
Oleh NUZULSHAM SHAMSUDDIN

11 April 2022, 6:52 pm
PETALING JAYA – Ahli perniagaan dalam buruan, Nicky Liow Soon Hee atau dikenali sebagai Nicky yang dipercayai terlibat dalam sindiket penipuan dan pengubahan wang haram terbesar di negara ini akan dihadapkan ke Mahkamah Shah Alam esok dengan 26 pertuduhan.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md Din berkata, Nicky yang berusia 27 tahun itu ditahan pada pukul 11 pagi tadi selepas menyerah diri secara sukarela kepada pihak polis.
“Atas arahan Jabatan Peguam Negara (AGC), pada 23 Mac 2022, JSJK telah memfailkan pertuduhan ke atas Liow Soon Hee @ Nicky Liow di bawah Seksyen 4(1)(a) Akta Pencegahan Wang Haram, Pencegahan Pembiayaan Keganasan Dan Hasil daripada Aktiviti Haram 2001.
“Waran tangkap ke atasnya telah diperoleh,” katanya dalam satu kenyataan di sini hari ini.
Menurut kenyataan itu, kesemua 26 pertuduhan akan didakwa mengikut seksyen tersebut.
Berita berkaitan: Dua adik Nicky, 12 individu didakwa terlibat jenayah terancang

Berita berkaitan: Polis lumpuhkan Geng Nicky
Pada Mac tahun lalu, Kosmo! Online melaporkan polis memburu Datuk Seri Nicky bagi membantu siasatan kerana disyaki terlibat dengan sindiket penipuan dan pengubahan wang haram terbesar di negara ini.
Alamat terakhir ialah di Trigon Residence Unit 1009, Puchong, Selangor.
Pengasas Winner Dynasty Group itu dikehendaki untuk siasatan di bawah Seksyen 130 V hingga 130 ZB Kanun Keseksaan bagi kesalahan kumpulan jenayah terancang.
Polis Johor telah mengadakan operasi melakukan serbuan di Puchong dan menahan 12 individu termasuk seorang yang berpangkat Datuk Seri.
Suspek adalah seorang individu yang berpengaruh dan mempunyai banyak hubungan dengan ramai orang kenamaan termasuk pegawai agensi penguat kuasa. – KOSMO! ONLINE.


Seorang lagi pengadil menanti hukuman
Oleh MOHD. FITRIE MUHAMAD

11 April 2022, 6:25 pm
PENGADIL perlawanan antara Sri Pahang dan Petaling Jaya City di Stadium Darul Makmur, Sabtu lalu, Muhammad Usaid Jamal menjadi pegawai perlawanan terbaharu yang bakal berdepan tindakan daripada Persatuan Bola Sepak Malaysia (FAM).
Ia berikutan Muhammad Usaid dikesan melakukan kesilapan ketika membenarkan jaringan penyamaan PJ City menerusi R Barathkumar dan keputusan itu adalah salah daripada segi undang-undang permainan Persekutuan Bola Sepak Antarabangsa (FIFA).
Penolong Setiausaha Agung FAM, Abang Zulkarnain Abang Abdurahman berkata, perkara tersebut disahkan selepas analisis rakaman video dibuat pada mesyuarat Jawatankuasa Penilaian Prestasi Pengadil semalam.
“Mengikut laporan daripada Penilai Pengadil, prestasi dan persembahan pengadil tersebut adalah baik di sepanjang perlawanan kecuali keputusan membenarkan gol tersebut pada minit ke-85.
“Selepas kita membuat penelitian menerusi rakaman video, memang keputusannya itu salah kerana gol tersebut dijaringkan dalam keadaan ofsaid iaitu pemain PJ City FC telah mengganggu pemain lawan dengan cara perlakuan yang jelas memberi impak terhadap kemampuan pihak lawan untuk memainkan bola.
“Hanya sekiranya pemain PJ City FC yang berkedudukan ofsaid itu tidak berada dalam laluan bola atau jauh daripada penglihatan penjaga gol lawan, maka ia tidak menjadi satu kesalahan ofsaid,” katanya.

Sebelum ini, badan induk bola sepak Malaysia itu turut mengakui yang pengadil perlawanan antara Kedah Darul Aman FC (KDA FC) dan Sri Pahang di Stadium Darul Aman, 6 April lalu, Mohd Hasrol Mohd Amir turut melakukan kesalahan dengan membatalkan jaringan skuad Tok Gajah. – KOSMO! ONLINE


Gadis cantik jadi buruh sanggup pikul simen
Oleh KOSMO!

11 April 2022, 7:00 pm
JAKARTA – Seorang gadis bertudung  di Indonesia menjadi sensasi internet kerana kesungguhannya bekerja sebagai buruh binaan sehingga sanggup memikul  simen, lapor portal berita Wolipop kelmarin.
Berdasarkan video yang tular di laman TikTok, gadis bernama Nur Halisa itu dilihat sedang mengangkat guni berisi simen dari sebuah lori yang diletakkan di hadapan sebuah bangunan.
Dia juga memanjat ke atas lori lantas memikul  simen tersebut.
“Belajarlah menikmati apa yang kamu miliki kerana ia akan membuatkan hidupmu lebih bernilai. Jangan lupa bersyukur kerana dapat membantu ibu bapa dan jangan sombong,” tulis gadis itu pada hantaran tersebut.
Hantaran itu menerima lebih 4.1 juta tontonan dengan ramai netizen memberikan kata-kata semangat kepadanya.
“Semoga dapat menjadi motivasi kepada saya untuk selalu bekerja dengan penuh rasa kesyukuran dan kesungguhan,” kata seorang netizen.

Wolipop kemudian menghubungi Nur Halisa dan menurut pelajar sekolah menengah atas di Indonesia itu, dia membuat kerja tersebut kerana ingin membantu kedua-dua ibu bapanya.
“Jadi buruh angkat simen kerana kasihan melihat ibu bapa bekerja. Saya ingin membantu mereka dan bersusah senang bersama mereka.
“Semuanya memerlukan kerja keras dan jangan lupa bersyukur dapat membantu ibu bapa. Kerjanya memang berat, namun hasilnya lebih baik,” katanya. – AGENSI


Tak lengkap dos imunisasi layak Bantuan Khas Kewangan Aidilfitri 2022
Oleh LUQMAN RIDHWAN MOHAMED NOR

11 April 2022, 4:50 pm
PUTRAJAYA – Perdana Menteri, Datuk Seri Ismail Sabri Yaakob menegaskan kakitangan awam dan pesara yang tidak mendapat dos imunisasi lengkap Covid-19 tetap termasuk dalam golongan penerima Bantuan Khas Kewangan Aidilfitri 2022.
Menurutnya, susulan itu, beliau telah mengarahkan Ketua Pengarah Perkhidmatan Awam (KPPA) supaya membatalkan Perkara 6 (VI) dalam pekeliling Bantuan Khas Kewangan Aidilfitri 2022 bertarikh 8 April 2022.
Bagaimanapun, ujarnya, perkara-perkara lain dalam pekeliling tersebut masih terpakai.
“Pengumuman awal oleh saya sebelum ini tidak pernah menyatakan sebarang pengecualian bayaran kepada mana-mana penjawat awam mengikut status vaksinasi.
“Ini bagi memastikan bahawa tidak ada penjawat awam atau pesara yang layak menerima bantuan ini daripada tercicir,” katanya dalam satu kenyataan hari ini.
Bantuan Khas Kewangan Aidilfitri 2022 telah diumumkan Ismail Sabri pada 5 April lalu.

Pada masa sama, beliau berkata, biarpun tidak diwajibkan, kerajaan menyeru kepada seluruh Keluarga Malaysia untuk melengkapkan dos suntikan imunisasi Covid-19 demi kesejahteraan bersama. – KOSMO! ONLINE


CCTV rakam aksi lelaki tabur tanah depan rumah
Oleh KOSMO!

11 April 2022, 5:00 pm
JAKARTA – Aksi mencurigakan seorang lelaki yang menabur tanah atau pasir  di hadapan sebuah rumah di Klaten, Indonesia menjadi tular selepas dirakam sistem televisyen litar tertutup (CCTV), lapor laman Detik semalam.
Dalam kejadian menjelang  waktu maghrib Jumaat lalu itu, seorang lelaki yang menunggang motosikal berwarna putih dirakam berhenti di hadapan pagar sebuah rumah.
Selepas memberhentikan motosikalnya, dia dilihat  menabur sesuatu menyerupai serbuk yang digenggam dengan tangan kirinya.
Selepas melakukan perkara mencurigakan itu, lelaki itu pantas  meninggalkan lokasi tersebut.
Rakaman video tersebut dimuat naik oleh pemilik rumah itu. Dia meminta bantuan orang ramai untuk mengecam pelaku berkenaan.
“Bagi sesiapa yang mengetahui ciri-ciri lelaki ini, saya memohon dengan baik agar anda meluruskan niat serta tujuan.

“Dia menabur barang berupa pasir atau tanah di hadapan rumah. Lelaki itu menaiki motosikal dengan nombor pendaftaran AD 3174 Q,” tulis individu berkenaan pada hantaran tersebut.
Tambahnya, dia ada mengejar lelaki tersebut, namun gagal menangkapnya  serta hanya sempat menulis nombor pendaftaran motosikal itu.
Video itu menjadi tular dengan ramai netizen memberi peringatan kepada pemilik rumah tersebut agar berhati-hati.
“Hati-hati kerana ia mungkin tanah kubur. Dahulu, rumah dan kedai makan ibu saya pernah ditabur dengan tanah kubur dan ibu saya disihir sebelum meninggal dunia,” kata seorang pengguna.
“Hati-hati kak. Mungkin dia mengirim ilmu sihir guna tanah kubur. Nanti, cuba siram air dan baca ayat Kursi, surah Al Fatihah dan An Nas agar tidak terjadi perkara-perkara yang tidak diingini,” komen seorang lagi. – AGENSI


Pencuri telefon kena ‘smackdown’, tewas di tangan wanita
Oleh KOSMO!

11 April 2022, 6:00 pm
JAKARTA – Sebuah klip video tular di media sosial Indonesia kerana memaparkan seorang wanita memukul dan menewaskan seorang pencuri yang disyaki mencuri telefon bimbit, lapor laman berita Suara.com.
Video yang dimuat naik dalam akaun Instagram bernama @kabarnegeri itu dirakam oleh salah seorang saksi kejadian.
Kejadian dikatakan berlaku di Mataraman, daerah banjar di Kalimantan Selatan.
Menerusi video tersebut, seorang wanita berbaju biru dilihat memukul seorang pencuri sambil dikelilingi orang ramai yang menyaksikan kejadian.
Pencuri itu pada mulanya melawan, namun wanita itu kemudian menjatuhkan lelaki itu ke tanah dengan menggunakan teknik gusti ‘smackdown’ .
Ketika wanita tersebut terus menendang pencuri yang terbaring di lantai itu, seorang lelaki dilihat cuba menenangkannya, namun dia ditolak ke belakang.

Video tersebut kemudian mendapat perhatian netizen di ruangan komen.
“Rasa macam mimpi bila pencuri kena pukul,’’ tulis seorang netizen.
“Semoga pencuri itu akan berputus asa,’’ komen netizen lain. – Agensi


Anak panda ajak penjaga ‘bertumbuk’
Oleh NURUL AIN NATASHA MAZLAN

11 April 2022, 5:49 pm
PETALING JAYA – Gelagat seekor anak beruang panda yang cuba ‘bergaduh’ dengan penjaganya telah mencuri tumpuan pengguna di aplikasi TikTok.
Aksi ‘nakal’ haiwan yang menghuni Zoo Negara itu telah dikongsi oleh seorang pengguna TikTok.
Menerusi klip video berdurasi 58 saat tersebut, kelihatan anak panda itu seperti sedang ‘bergaduh’ berebut tong sampah hitam dengan penjaga zoo sehingga memasukkan kepalanya ke dalam tong sampah terbabit.
Lebih mencuit hati apabila melihat gelagat penjaga zoo tersebut seakan-akan cuba mengajak beruang terbabit ‘bergaduh’ dan anak panda itu pula cuba membalas kembali dengan lebih ganas.
Sehingga kini, klip video tersebut telah ditonton lebih 1.9 juta kali dengan 215,000 tanda suka daripada pengguna TikTok.
Susulan perkongsian tersebut, rata-rata pengguna aplikasi TikTok telah meninggalkan pelbagai komen yang terhibur dengan aksi anak panda bersama penjaga zoo itu.

“Masa aku datang kau tidur ye. Hari ini elok dan ceria ya. Haih,” tulis Kamil pada ruangan komen di Tiktok.
“Nak lagi video panda, nak lagi,” tulis seorang lagi pengguna, Belly Omar.
Turut meninggalkan komen adalah seorang lagi pengguna dikenali sebagai Nurul Liana.
“Kita pula yang geram tengok, comel sangat,” ujarnya.- KOSMO! ONLINE.


DJ dilapor hilang sejak Rabu lalu
Oleh NUR SYAZWANA MANSOR

11 April 2022, 5:07 pm
GURUN – Seorang deejay dikenali sebagai DJ Wong yang aktif bersiaran secara dalam talian di laman Facebook DJ Wong And Sal Bollywood dilaporkan hilang sejak Rabu lalu.
DJ Wong atau nama sebenarnya, Noor Aziz Johari, 53, dikatakan telah keluar dari rumahnya di Taman Ria Mesra 2 di sini kira-kira pukul 9.30 malam.
Dia pada masa itu dikatakan memakai kemeja dan seluar jeans berwarna biru serta hanya membawa telefon bimbit dan kad pengenalan.
Isteri DJ Wong yang juga pasangan penyampainya yang hanya mahu dikenali sebagai DJ Sal, 47, memberitahu, pada hari kejadian dia dan suaminya sedang melakukan persiapan untuk bersiaran langsung secara dalam talian di laman Facebook mereka pada pukul 10 malam.
Katanya, selepas mereka selesai membuat persiapan teknikal untuk bersiaran langsung, dia meminta suaminya untuk bersiap di dalam bilik tetapi suaminya tidak berbuat demikian sebaliknya telah menghilangkan diri.
“Sebaik sahaja menyedari suami saya tiada di dalam bilik, saya mula mencarinya di dalam rumah dan pada masa itu hujan lebat.

“Saya cuba menghubunginya tetapi telefon bimbitnya telah dimatikan sebelum mencarinya di rumah keluarganya di Kampung Bukit Lada, Pokok Sena namun tiada,” katanya ketika ditemui di rumahnya di sini hari ini.
Sesiapa yang mempunyai maklumat mengenai DJ Wong boleh menghubungi DJ Sal menerusi talian 0135783727 atau 0134194818. – KOSMO! ONLINE


9 ahli geng curi kenderaan tumpas
Oleh SAFINA RAMLI

11 April 2022, 5:03 pm
GEORGE TOWN – Polis menumpaskan sebuah kumpulan sindiket mencuri kenderaan dengan menahan sembilan lelaki di negeri ini dan Kedah menerusi Op Lejang Mutiara yang dijalankan selama seminggu hingga Jumaat lalu.
Suspek berusia 31 hingga 40 tahun yang kebanyakannya bekerja sebagai mekanik itu ditahan di sekitar daerah Seberang Perai Tengah dekat sini serta di Bedong dan Kuala Ketil di Kedah.
Timbalan Ketua Polis Pulau Pinang, Datuk Fisol Salleh berkata, kumpulan yang menyasarkan kenderaan model lama, motosikal dan lori itu dipercayai aktif menjalankan kegiatan berkenaan sejak awal tahun ini.
“Modus operandi kumpulan ini adalah mencuri kenderaan lama dengan cara menggunakan peralatan ‘master key’.
“Kenderaan curi ini akan diberikan kepada ahli kumpulan yang bekerja sebagai mekanik untuk dileraikan serta dicanaikan nombor casis,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.
Dalam pada itu, Fisol berkata, pihaknya percaya dapat menyelesaikan sekurang-kurangnya 18 kes curi kenderaan lama di mana 13 kes berlaku di sekitar Pulau Pinang serta lima kes di Perak dan Kedah.

Menurutnya, polis turut merampas tiga buah lori, tiga buah kereta, lima buah motosikal dan sebuah enjin kereta yang dianggarkan bernilai RM150,000.
“Kita turut merampas dua pucuk pistol tiruan di salah sebuah rumah sewa yang didiami suspek di Bedong, tujuh unit telefon bimbit, enam rangkai kunci pelbagai jenis kenderaan dan satu pasang gari,” katanya -KOSMO! ONLINE


Pistol angin berisi tiga peluru dijumpai bersama dadah
Oleh NUR ALINA HASSAN

11 April 2022, 5:00 pm
BATU PAHAT – Cubaan sekumpulan lelaki menyeludup 12 kilogram (kg) dadah menggunakan jalan laut gagal apabila mereka dikesan Maritim Malaysia (APMM) Zon Maritim Batu Pahat, awal pagi tadi.
Timbalan Pengarah (Operasi) APMM Negeri Johor, Kapten Maritim Simon Templer Lo Tusa berkata, dalam kejadian pukul 6.30 pagi itu, kehadiran bot nelayan asing mencurigakan di perairan Parit Raja, Pontian telah dimaklumkan kepada APMM sebelum pasukannya bertindak menjejaki lokasi berkenaan.
“Sebuah bot APMM telah diatur gerak ke lokasi bagi melakukan pemantauan serta pengesanan suspek sebelum terserempak dengan bot nelayan yang dikendalikan oleh dua lelaki. Sebaik diarahkan berhenti, bot terbabit terus memecut laju dengan menuju ke benteng Parit Raja, Pontian.
“Bagaimanapun, ketika berada berhampiran dengan kawasan daratan, kedua-dua suspek melarikan diri meninggalkan bot tersadai di benteng batu dengan keadaan tenggelam di bahagian belakang,” katanya dalam sidang akhbar di Zon Maritim Batu Pahat, di sini hari ini.
Menurut beliau, siasatan awal ke atas bot tanpa nombor pendaftaran itu dipercayai milik nelayan asing dan pemeriksaan lanjut ke atas bot telah menemui sebuah tong ikan mengandungi satu bungkusan beg plastik berwarna merah yang berisi 12 paket hablur kaca disyaki dadah jenis syabu.
Jelasnya, selain dadah, pihaknya turut menemui sepucuk pistol angin berisi tiga butir peluru serta satu telefon bimbit dalam sebuah beg sandang.

“Rampasan dadah termasuk sebuah bot berukuran 6.4 meter panjang serta satu unit enjin model Yamaha 40 kuasa kuda dianggarkan bernilai RM628,800,” katanya. -KOSMO! ONLINE


Sekumpulan lelaki rancak main meriam buluh tepi jalan, undang kecaman
Oleh KOSMO!

11 April 2022, 6:00 pm
PETALING JAYA – Sudah menjadi tradisi masyarakat kita apabila tiba sahaja bulan Ramadan dan Syawal, aktiviti bermain bunga api, mercun serta meriam sering dilakukan bersama saudara-mara mahupun rakan-rakan.
Bagaimanapun, menjadi persoalan pengguna media sosial sejak semalam adalah mengenai sebuah video yang memaparkan sekumpulan lelaki bermain meriam buluh berhampiran jalan raya.
Video yang dimuat naik oleh pengguna Facebook, Pockjack Store itu berkongsi kemeriahan dia dan rakan-rakannya bermain meriam buluh sambil mengisi aktiviti bersama pada malam Ramadan.
Namun, apa yang merisaukan orang ramai adalah lokasi mereka yang kurang sesuai untuk bermain mercun sebesar itu.
Malah, meriam buluh tersebut dihalakan ke arah jalan raya yang kebetulannya terdapat beberapa buah kenderaan melewati kawasan berkenaan.
Dalam pada itu, sebuah portal Malaysia Most Viral di Twitter mengecam tindakan sekumpulan lelaki tersebut memandangkan perkara itu boleh mendatangkan kemudaratan kepada orang lain terutamanya bunyi yang dihasilkan terlalu bising.

“Orang lalu-lalang situ, orang tua naik motor, terkejut boleh berlaku kemalangan dan kalau yang lalu itu ada sakit jantung, tak ke boleh meninggal.
“Pihak polis sila jalankan siasatan dan kutip orang ini,” ciapnya.
Selain itu, rata-rata orang ramai turut kurang senang dan menyelar tindakan mereka itu kerana merasakan bermain meriam di tepi jalan raya melibatkan kawasan laluan awam adalah berbahaya.
“Bahaya tu main tepi jalan, terperanjat orang yang lalu-lalang, takut kena tindakan tatatertib nanti, sekadar bagi nasihat,” komen seorang pengguna. – KOSMO! ONLINE.


2 pemandu Toyota Hilux ditahan cuba seludup diesel, petrol
Oleh AIMUNI TUAN LAH

11 April 2022, 4:54 pm
GUA MUSANG – Cubaan dua lelaki untuk menyeludup minyak diesel dan petrol menggunakan dua buah kenderaan pacuan empat roda ke negara jiran gagal apabila mereka ditahan di dua stesen minyak berasingan di sini hari ini.
Serbuan itu dijalankan kira-kira pukul 8.30 pagi oleh Pegawai Penguat Kuasa, Pejabat Kementerian Perdagangan Dalam Negeri dan Hal Ehwal Pengguna (KPDNHEP) Gua Musang.
Ketua Pegawai KPDNHEP Gua Musang, Mohd. Koma Shapii berkata, tiga pegawainya melakukan pemantauan dan mendapati dua pemandu kenderaan jenis Toyota Hilux itu sedang mengisi bahan api jenis diesel dan petrol di stesen tersebut.
Katanya, kedua-dua lelaki tempatan berusia dalam lingkungan 40-an itu dipercayai mengisi diesel dan petrol ke dalam tong simpanan yang berada di dalam kenderaan itu.
“Hasil pemeriksaan mendapati, tangki kenderaan terbabit tidak mempunyai permit khas KPDNHEP selain terdapat 400 liter minyak diesel dan 30 liter minyak petrol.
“Selain dua jenis bahan api itu, kita turut menyita dua buah Toyota Hilux itu dengan nilai rampasan keseluruhan dianggarkan RM51, 000,” katanya ketika dihubungi Kosmo! hari ini.

Menurut beliau, kedua-dua individu itu dibawa ke pejabat KPDNHEP Gua Musang untuk diambil keterangan lanjut dan kes disiasat mengikut Akta Kawalan Bekalan 1961. – KOSMO! ONLINE


Keracunan tidak kritikal punca keluarga tidak dimaklum
Oleh ASLIZA MUSA

11 April 2022, 5:10 pm
IPOH – Keracunan makanan yang dialami pelajar Sekolah Izzuddin Shah dekat sini telah didiagnosis sebagai tidak kritikal oleh pegawai kesihatan.
Pengetua sekolah, Ahmad Munawir Salehuddin berkata, pengesahan itu menyebabkan pihak sekolah tidak menghubungi ibu bapa atau penjaga pelajar terlibat untuk memaklumkan kes berkenaan.
Bagaimana pun katanya, tindakan sewajarnya telah diambil pihak sekolah termasuk memaklumkan kepada polis melalui Pegawai Perhubungan Sekolah (PPS) dan pemantauan oleh warden asrama.
Malah katanya, pihak Pejabat Kesihatan Daerah (PKD) juga telah datang ke sekolah untuk membuat pemeriksaan dapur, mengambil sampel makanan dan menilai tahap kebersihan.
“Sebagai menghormati jabatan rasmi kerajaan yang sedang menjalankan siasatan, pihak sekolah tidak boleh membuat sebarang kenyataan lain kepada pihak luar termasuk ibu bapa tanpa fakta yang tepat.
“Kesilapan mengeluarkan kenyataan rasmi tanpa sandaran fakta yang jelas akan mengundang masalah yang lain,” katanya dalam kenyataan yang dimuat naik menerusi laman Facebook rasmi Sekolah Izzuddin Shah di sini hari ini.

Menurut beliau, pihak warden mengesan kes cirit-birit melibatkan seorang pelajar tingkatan empat Rabu lalu dan pelajar itu dirawat sebagai cirit-birit biasa.
Namun katanya, setelah tamat sesi persekolahan, kes bertambah di mana warden telah mengasingkan mereka di bilik sakit dengan pemantauan yang rapi.
Terdahulu, tular di media sosial kenyataan bapa seorang pelajar yang kesal apabila tidak dimaklumkan keadaan anaknya yang terlantar di bilik sakit sekolah selama tiga hari sejak Rabu akibat keracunan makanan. – KOSMO! ONLINE


KTMB sedia 100,000 tiket sempena Aidilftri
Oleh AHMAD SHAHERMAN SHAMSURI

11 April 2022, 4:41 pm
PETALING JAYA – Keretapi Tanah Melayu Berhad (KTMB) menyediakan kira-kira 100,000 tiket bagi perkhidmatan kereta api elektrik (ETS) dan KTM Intercity bagi tarikh 23 April hingga 8 Mei sempena Aildilfitri tahun ini.
Ketua Pegawai Operasi KTMB, Mohd Zain Mat Taha berkata, jualan tiket itu membabitkan 32 perkhidmatan ETS serta 22 perkhidmatan KTM Intercity.
Beliau berkata, sehingga 7 April lalu, hampir 40 peratus tiket telah terjual bagi tempoh 23 April hingga 8 Mei .
“Untuk makluman, tiket perjalanan pada tarikh 29 April hingga 1 Mei bagi laluan KL Sentral ke Padang Besar telah habis dijual.
“Sekiranya jualan tiket menunjukkan trend memberangsangkan, KTMB akan mempertimbangkan untuk menyediakan tren tambahan untuk laluan yang mempunyai permintaan yang tinggi,” katanya dalam satu kenyataan di sini hari ini.
Mohd Zain berkata, pihaknya juga membuat penambahan perkhidmatan tren ‘Shuttle Timuran’ bagi laluan Gemas-Kuala Lipis-Gemas daripada dua kepada empat perkhidmatan sehari bermula 18 April depan.

Justeru katanya, pelanggan dinasihatkan supaya membeli tiket segera bagi menikmati kadar tambang murah di samping dapat membuat pilihan tempat duduk.
Untuk pertanyaan lanjut, pelanggan boleh menghubungi Pusat Panggilan KTMB di 03-2267 1200 atau melayari saluran media baharu rasmi KTMB. -KOSMO! ONLINE


Segerakan rang undang-undang anti lompat parti – CAP
Oleh MOHD SYALMIZI HAMID

11 April 2022, 4:33 pm
GEORGE TOWN – Persatuan Pengguna Pulau Pinang (CAP) kecewa dengan pembentangan Perlembagaan Persekutuan (Pindaan ) 2022 rang undang-undang anti lompat parti di Parlimen yang ditangguhkan.
Presidennya, Mohideen Abdul Kader berkata, pihaknya amat berharap rang undang-undang itu diluluskan dengan segera memandangkan lompat parti berleluasa dalam kalangan Ahli Parlimen dan Ahli Dewan Undangan Negeri, terutama sekali beberapa tahun kebelakangan ini.
Menurutnya, tindakan melompat parti atau penjajaran semula kesetiaan adalah dilihat sebagai pengkhianatan secara terang-terangan kepada kepercayaan pengundi.
“Pengundi mengundi ahli politik berdasarkan kepada siapa yang mereka mahu untuk mewakili mereka atau parti yang diwakili oleh ahli politik itu untuk berkhidmat sehingga pilihan raya akan datang.
“Inilah alasan kenapa calon politik bertanding bagi pilihan raya yang dikenal pasti dengan nama calon serta logo parti yang bergabung dengannya,” katanya dalam satu kenyataan hari ini.
Menurutnya, adalah amat tidak beretika bagi calon yang dipilih untuk bertukar parti atau kesetiaan selepas diundi kerana terdapat keadaan di mana pengundi mengundi parti tanpa mengira calon.

“Jika wakil rakyat yang dipilih memutuskan untuk menyertai parti lain, adalah lebih baik bagi beliau untuk mengosongkan kerusinya bagi membolehkan pilihan raya kecil diadakan.
“Wakil rakyat bebas seharusnya tidak dibenarkan untuk menyertai sebarang parti selepas pilihan raya kerana dengan membenarkannya, wakil rakyat bebas mungkin menggunakan undi yang dimenangi mereka untuk menyokong parti yang kalah sedikit untuk mengimbangkan kuasa,” katanya.
Beliau berkata, sebaliknya, pengundi sendiri mestilah ditadbir oleh prinsip yang betul dan tidak condong kepada parti.
“Mereka mesti menilai wakil rakyat mereka. Mereka mestilah menjadi warganegara yang aktif, terlibat dalam isu di kawasan mereka dan sentiasa meneliti prestasi wakil rakyat mereka.
“Pengundi hendaklah tidak menunggu pemberian daripada wakil rakyat mereka dan bagi semua perhimpunan perayaan yang dianjurkan oleh ahli politik atau pemberian angpau,” katanya. – KOSMO! ONLINE


Kes Bella: Hakim, pendakwaan dan pembelaan ke lokasi kejadian Rabu ini
11 April 2022, 3:35 pm
KUALA LUMPUR – Hakim, pihak pendakwaan dan pembelaan dalam kes pengasas Rumah Bonda Siti Bainun Ahmad Razali akan ke sebuah unit kondominium di Wangsa Maju di sini pada Rabu ini yang mana tempat kejadian kanak-kanak Sindrom Down Bella didakwa dianiaya dan diabaikan.
Hakim Izralizam Sanusi membuat keputusan itu selepas membenarkan permohonan peguam Nur A’minahtul Mardiah Md. Nor yang mewakili Siti Bainun pada minggu lalu untuk ke lokasi kejadian.
Dalam keputusannya, Izralizam berkata mahkamah membenarkan permohonan tersebut bagi mendapatkan gambaran jelas berdasarkan gambar-gambar tempat kejadian yang dikemukakan sebelum ini.
“Adalah wajar untuk saya (mahkamah) pergi dan melihat serta merujuk kepada lokasi, saya akan lebih memahami, walaupun dalam gambaran yang diberi sudah jelas, tapi jika berkesempatan maka saya akan melihat eksibit-eksibit yang dirujuk dalam insiden,” kata hakim itu.
Dalam pada itu, hakim tersebut turut berkata, hanya pihak pendakwaan, peguam, saksi dan tertuduh sahaja dibenarkan ke lokasi kejadian.
Turut hadir dalam prosiding hari ini, Ahli Dewan Negara (Wakil Orang Kelainan Upaya) Senator Datuk Ras Adiba Radzi.

Dalam prosiding minggu lalu,  Nur A’minahtul berhujah permohonan itu dibuat bagi mendapatkan gambaran sebenar rumah selain saiz bilik dobi (laundry room) kerana seperti yang didakwa saksi, kejadian-kejadian banyak dilakukan oleh tertuduh di bilik tersebut.
Bagaimanapun, Timbalan Pendakwa Raya Zilfinaz Abbas membantah permohonan peguam itu dengan alasan kes ini sudah berada diperingkat perbicaraan dan bukan dalam siasatan selain ia tidak akan memprejudiskan kedua-dua pihak.
Sementara itu Nur A’minahtul, dalam satu kenyataan media berkata lawatan ke tempat kejadian di mana Bella dikatakan di aniaya dan di abaikan adalah sangat penting apabila saksi pendakwaan kelima memberikan deskripsi yang tidak boleh dizahirkan melalui gambar-gambar yang di kemukakan di Mahkamah.
Sebelum ini, saksi pendakwaan kelima yang juga bekas penghuni Rumah Bonda Yasmin Nahar Mahmood, 19, dalam keterangannya memberitahu dia diarah oleh Siti Bainun supaya menggigit perut Bella.
Saksi itu berkata,  dia bertindak sedemikian kerana Bella tidak mengikut arahan Siti Bainun supaya berdiri di bahagian dobi (laundry) sebuah unit kondominium di Wangsa Maju. Perbicaraan bersambung lagi Rabu ini. – KOSMO! ONLINE


Lebih 1 jam kejar Proton Exora bawa 13 PATI Myanmar
Oleh YATIMIN ABDULLAH

11 April 2022, 4:24 pm
PASIR MAS – Empat pendatang asing tanpa izin (PATI) warga Myanmar dicekup manakala sembilan lagi PATI serta seorang tekong warga tempatan sempat melarikan diri selepas kenderaan pelbagai guna (MPV) yang dinaiki mereka ditahan polis di kawasan kelapa sawit di Jeram Linang dekat Pasir Puteh, hari ini.
Tangkapan kira-kira pukul 7.30 pagi itu dijalankan oleh tiga buah kereta peronda polis (MPV) dari Ibu Pejabat Polis Daerah Pasir Mas, Machang dan Pasir Puteh selepas MPV jenis Proton Exora itu melarikan diri dari Lemal, Pasir Mas.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, anggota MPV Pasir Mas melihat kenderaan itu dipandu dalam keadaan mencurigakan semasa membuat rondaan di kawasan bulatan Lemal pada pukul 6 pagi.
Menurutnya, bagaimanapun, pemandu MPV itu telah bertindak memecut laju kenderaan dipandunya terus menuju ke kawasan Machang dan Pasir Puteh.
“Anggota polis telah meminta bantuan daripada unit MPV dari dua daerah itu sebelum berjaya menahan kenderaan berkenaan di kawasan kelapa sawit berdekatan Jeram Linang selepas 1 jam 30 minit mengejarnya.
“Bagaimanapun, hanya empat PATI warga Myanmar berusia dalam lingkungan 21 hingga 33 tahun termasuk seorang wanita berjaya ditahan manakala 10 orang lagi termasuk tekong sempat meloloskan diri,” katanya ketika dihubungi Kosmo! hari ini.

Menurutnya, usaha mengesan PATI dan tekong yang lolos itu sedang giat dijalankan. – KOSMO! ONLINE


Pekerja keranda dibelasah, ditampar, hilang jari
Oleh MOHD YUNUS YAKKUB

11 April 2022, 4:30 pm
KLANG – Seorang pekerja perkhidmatan keranda dibelasah menggunakan rantai besi selain ditampar oleh rakannya sendiri dalam dua kejadian berasingan baru-baru ini.
Mangsa berusia 36 tahun juga hilang satu jari kelingking sebelah kiri selepas pertengkaran mulut dengan suspek berusia 49 tahun.
Kesemua insiden itu berlaku pada November tahun lalu dan semalam di Taman Chi Liung disebabkan suspek marah selepas rakan wanitanya yang juga kekasih mangsa mati dengan cara membunuh diri pada 9 November tahun lalu.
Ketua Polis Daerah Klang Selatan, Asisten Komisioner Cha Hoong Fong berkata, pihaknya menerima laporan daripada mangsa pukul 1.04 pagi tadi memaklumkan telah ditampar rakan lelaki selepas berlaku pertengkaran mulut dalam kejadian pukul 8.30 malam pada 13 November tahun lalu itu.
Katanya, suspek turut mencabar mangsa untuk memotong jarinya sekira dia tidak mempunyai apa-apa kaitan tentang kematian teman wanitanya berusia 35 tahun.
“Bagi membuktikan kebenarannya,mangsa telah mengambil sebilah pisau dan memotong jari kelingking sebelah kiri.

“Setelah itu, mangsa telah pengsan dan dihantar ke hospital untuk rawatan. Namun didapati mangsa tidak membuat laporan polis berkaitan kejadian yang berlaku itu,” katanya pada sidang akhbar hari ini.
Beliau memberitahu, mangsa turut memaklumkan telah dipukul menggunakan seutas rantai besi di belakang badan, kepala, tangan kiri dan kakinya.
Kata Hoong Fong, setelah itu mangsa beredar dari rumah majikannya.
“Semasa kedua dua kejadian ini, suspek telah membuat rakaman video menggunakan telefon bimbit suspek.
“Polis juga tidak menolak kemungkinan penglibatan suspek dalam kongi gelap berdasarkan pelakuan suspek dalam rakaman video yang tular itu,” jelasnya. -KOSMO!ONLINE


Rasuah GLC: Eksekutif muda ditahan, bukan CEO
Oleh NOR AZIAH MAT NOH

11 April 2022, 4:44 pm
PETALING JAYA – Suruhanjaya Pencegahan Rasuah Malaysia (SPRM) hari ini memaklumkan individu yang ditahan berhubung siasatan kes rasuah melibatkan projek Petronas Carigali Sdn. Bhd. (PCSB) adalah seorang eksekutif muda.
SPRM dalam satu kenyataan berkata, dakwaan segelintir pihak bahawa salah seorang suspek ditahan bagi membantu siasatan itu adalah Ketua Pegawai Eksekutif (CEO) tidak benar sebaliknya merupakan eksekutif muda di syarikat terbabit.
“SPRM mengesahkan telah menahan sembilan individu sejak Jumaat lalu hingga hari ini bagi membantu siasatan isu rasuah berhubung projek di PCSB.
“Lapan lagi individu yang turut ditahan merupakan pemilik dan pegawai kanan syarikat-syarikat kontraktor serta vendor yang menjalankan projek berkaitan isu rasuah tersebut,” ujarnya.
Mengulas lanjut, siasatan itu merupakan hasil kerjasama serta perkongsian maklumat antara SPRM dan Petronas bagi membantu memperkukuhkan integriti di syarikat berkaitan kerajaan (GLC) berkenaan.
Terdahulu, akhbar melaporkan telah menahan reman lapan individu bagi membantu siasatan melibatkan projek milik syarikat GLC bernilai lebih RM2.3 bilion.

Lapan individu berkenaan dipercayai terlibat dalam kes rasuah melibatkan projek-projek milik sebuah GLC dengan anggaran nilai kontrak keseluruhan melebihi RM2.3 bilion antara tahun 2017 hingga 2021.
Kesemua suspek ditahan di Ibu Pejabat SPRM Putrajaya dan SPRM Sarawak kira-kira pukul 1.30 petang hingga 12.30 tengah kelmarin ketika hadir untuk memberi keterangan.
Perintah reman terhadap semua suspek berusia antara 35 hingga 45 tahun itu masing-masing dibuat di Mahkamah Majistret Putrajaya dan Mahkamah Majistret Kuching, Sarawak. – KOSMO! ONLINE


Kereta sarat muatan 12 kotak mercun ditemui terbiar
Oleh YATIMIN ABDULLAH

11 April 2022, 4:16 pm
PASIR MAS – Polis menemui sebuah kereta yang sarat dengan muatan sebanyak 12 kotak mercun bernilai RM5,000 ditinggalkan di kawasan tebatan banjir di Kampung Lachang, Rantau Panjang di sini hari ini.
Kereta jenis Honda Civic ES itu ditemui kira-kira pukul 9.45 pagi tadi selepas polis menerima maklumat daripada orang awam.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, semasa anggota polis tiba, kereta tersebut dilihat telah ditinggalkan dalam keadaan mencurigakan di kawasan tersebut.
Menurutnya, anggota polis terus menjalankan siasatan dalam kereta itu dan menjumpai sebanyak 12 kotak mengandungi pelbagai jenis mercun dipercayai diseludup dari negara jiran.
“Nilai rampasan kesemua mercun itu dianggarkan berjumlah RM5,000. Sehubungan itu, rondaan dan operasi pencegahan jenayah termasuk penyeludupan terutama mercun akan diteruskan setiap masa.
“Permintaan tinggi terhadap mercun menjelang sambutan Hari Raya Aidilfitri menjadi faktor utama penyeludup membawa masuk barangan itu melalui pangkalan haram,” katanya dalam satu kenyataan di sini hari ini. -KOSMO! ONLINE


Lelaki guna tangan bunuh singa
Oleh KOSMO!

11 April 2022, 4:13 pm
KAMPALA, UGANDA – Seorang lelaki di Uganda dilaporkan membunuh seekor singa dengan tangannya sendiri sebelum memasak daging binatang buas itu untuk dimakan, lapor akhbar Daily Star semalam.
Beberapa keping gambar yang dikongsikan di laman Twitter menunjukkan sebuah lokasi  dalam keadaan berselerak selepas menjadi tempat lelaki berkenaan dan singa itu bertarung. Pertarungan maut berlaku  apabila  ‘Raja Rimba’ itu menceroboh masuk ke dalam rumah lelaki tersebut.
Lelaki yang identitinya tidak didedahkan itu berada keadaan berdarah dan berbalut di serata bahagian badannya, dipercayai kesan serangan haiwan tersebut.
“Seorang lelaki dari daerah Iganga,  timur Uganda merawat lukanya selepas bertarung dengan seekor singa yang ditemui dekat  rumahnya. Dia membunuh singa itu,” tulis seorang pengguna Twitter, Ricky Kagino.
Lokasi kejadian  bagaimanapun menjadi pertikaian kerana terdapat beberapa sumber online yang mendakwa,  ia berlaku di daerah Mpefu Kagadi.
Seorang lagi penggun Twitter,  Tewsige Judith kemudian memberikan komen dengan menyertakan lebih banyak gambar termasuk satu daripadanya memaparkan  kulit singa itu telah disiat.

“Ia berlaku di daerah Mpefu Kagadi dan kami memakan singa itu,” katanya.
Kejadian itu bagaimanapun turut menerima kecaman daripada sebilangan pengguna laman sosial yang menyifatkan tindakan membunuh singa itu adalah tidak wajar.
“Banyak haiwan diancam kepupusan, jadi mana-mana haiwan yang berkeliaran perlu ditangkap hidup-hidup, dikembalikan ke hutan atau diberikan kepada pihak zoo,” kata seorang netizen. – AGENSI


Lelaki OKU gigih cari rezeki, kumpul barang terpakai
Oleh KOSMO!

11 April 2022, 3:20 pm
PETALING JAYA – Kebelakangan ini kita sering ditontonkan dengan kisah seseorang yang tabah dalam menempuh ujian hidup mereka walaupun serba kekurangan.
Jika sebelum ini tular kisah pasangan orang kelainan upaya (OKU) yang bergerak menggunakan kerusi roda di persimpangan lampu isyarat sehingga berjaya mendapat perhatian ramai pihak yang sudi membantu mereka.
Terbaharu, menjadi bualan pengguna media sosial mengenai sebuah video yang dimuat naik oleh pengguna TikTok, Farid Amirul memaparkan seorang lelaki OKU yang gigih menarik muatan berisi barang terpakai.
Lebih memilukan adalah keadaan lelaki tersebut yang duduk di atas kerusi roda sambil menggunakan sepasang tongkat untuk menolaknya bergerak.
“Kita yang cukup sifat pun tidak sekuat macam dia,” kata Farid.
Menjengah ke ruangan komen, ada pengguna berkongsi pengalaman sama berjumpa dengan lelaki berkenaan di sekitar ibu kota.

Kata mereka, dia memang sering berkeliaran di sekitar Pertama Kompleks di Jalan Tuanku Abdul Rahman hingga ke kawasan Dang Wangi untuk mengutip kotak, botol dan tin.
Sementara itu, ada seorang pengguna memaklumkan pernah menghulurkan sedikit sumbangan kepada lelaki tersebut, namun ditolaknya secara baik.
“Aku pernah jumpa pak cik ini dan sedekahkan sikit buat dia, tapi dia tak nak ambil dan dia cakap dia boleh jual barang-barang yang dibawa untuk dapat duit,” ujarnya.
Sehubungan itu, rata-rata orang ramai meluahkan rasa sedih mengenangkan nasib lelaki tersebut tetapi mereka juga kagum dengan kegigihannya dalam mencari rezeki tanpa mengharap simpati daripada orang lain. – KOSMO! ONLINE


Bekas pengarah urusan didakwa cekau duit RM8 juta
Oleh KHAIRUL MOHD. ALI

11 April 2022, 4:20 pm
JOHOR BAHRU – Seorang bekas pengarah urusan sebuah syarikat berkaitan teknologi maklumat (IT) ditahan Suruhanjaya Pencegahan Rasuah Malaysia (SPRM) bagi membantu siasatan berhubung tuntutan palsu bernilai hampir RM8 juta.
Menurut sumber, suspek yang merupakan seorang lelaki tempatan berusia 59 tahun itu ditahan di ibu pejabat SPRM Johor ketika hadir memberi keterangan.
Difahamkan, suspek didakwa telah mengemukakan tuntutan berkenaan kepada sebuah syarikat lain bagi kerja-kerja melibatkan penggantian barangan IT pada tahun 2016.
Ketika kejadian tersebut, suspek masih memegang jawatan sebagai pengarah urusan syarikat berkenaan.
Sementara itu, Pengarah SPRM Johor, Datuk Azmi Alias yang dihubungi mengesahkan penahanan lelaki berkenaan dan memberitahu kes akan disiasat mengikut Seksyen 18 Akta SPRM 2009.
“Bagaimanapun suspek telah dilepaskan dengan jaminan SPRM,” ujarnya. -KOSMO! ONLINE


Suspek jadikan kegiatan edar dadah sebagai pendapatan utama
11 April 2022, 2:57 pm
KUALA LUMPUR – Tindakan seorang lelaki tempatan disyaki menjadikan kegiatan mengedar dadah sebagai pendapatan mengundang padah apabila ditahan polis dalam satu operasi di sebuah kondominium di sekitar Kepong, di sini Sabtu lalu.
Bertindak di atas maklumat pengedaran dadah pada pukul 3.15 petang itu, Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Kuala Lumpur telah menahan suspek berusia 34 tahun di lobi kondominium itu.
Timbalan Ketua JSJN Kuala Lumpur, Superintendan Mohd. Shokri Abdullah berkata, pemeriksaan polis ke atas sebuah beg kertas miliknya menjumpai cecair MDMA sebanyak 0.9 liter dan serbuk MDMA seberat 0.184 kilogram (kg).
“Pemeriksaan lanjut di dalam kondominium itu turut menemui cecair MDMA (4.5 liter), serbuk MDMA (2.14 kg), ketamin (90 gram) dan pil ekstasi (168 biji).
“Kesemua dadah yang dirampas dianggarkan bernilai RM158,390 manakala nilai wang yang dirampas sebanyak RM500,” katanya dalam satu kenyataan di sini hari ini.
Jelasnya, siasatan mendapati suspek yang telah berkeluarga dan mempunyai seorang anak berusia lima tahun tidak mempunyai pekerjaan dan telah menjadikan aktiviti pengedaran dadah ini sebagai punca pendapatan utama.

“Hasil semakan mendapati suspek pernah ditangkap dibawah kes narkotik sebelum ini dan kesemua dadah yang dirampas dipercayai untuk pasaran sekitar Lembah Klang.
“Hasil ujian saringan awal polis mendapati suspek positif dadah jenis methamphetamine,” ujarnya. – KOSMO! ONLINE


Beli tart nanas, tetapi dapat tart kosong
Oleh KOSMO!

11 April 2022, 3:08 pm
PETALING JAYA – Bukan sahaja karipap yang tular dengan inti anginnya, biskut raya kegemaran ramai iaitu ‘tart nanas’ turut menerima tempiasnya.
Ia susulan satu perkongsian seorang pengguna di aplikasi TikTok yang memaparkan tart nanas dibelinya tidak mempunyai inti dan hanya beberapa biji sahaja diletakkan inti.
Menerusi klip video yang dikongsi pengguna dikenali sebagai @Yumi Ayumi, kelihatan beberapa lapisan tart yang berada di dalam sebuah botol itu juga hanya tart kosong.
Manakala, tart yang mempunyai inti berada di bahagian paling atas sahaja dan difahamkan, biskut tersebut dibeli pada harga RM22 sebotol.
Susulan perkongsian itu, rata-rata pengguna aplikasi TikTok mengecam tindakan peniaga yang tidak bertanggungjawab menjual tart kosong tanpa inti.
“Tak jujur berniaga,” kata @Yussof Hussain.

“Mungkin ini tart nenas yang peminat tak suka nanas sebab kat Twitter ramai juga jual tart nenas tapi tak ada inti nanas,” tulis @CEO of Asmr Mukbang.
Turut meninggalkan komen adalah seorang lagi pengguna dikenali sebagai @M Y N N.
“Mungkin dia salah bagi order kot, orang lain punya tu jenis tak suka ada inti, saya kalau inti tak sedap saya makan tepung je,” ujarnya. -KOSMO! ONLINE


Ribut petir, hujan lebat di 10 negeri petang ini
11 April 2022, 2:50 pm
PETALING JAYA – Ribut petir, hujan lebat dan angin kencang dijangka melanda beberapa kawasan di 10 negeri sehingga pukul 4 petang ini.
Jabatan Meteorologi Malaysia (MetMalaysia) dalam satu kenyataan dilaman Facebooknya berkata, cuaca tidak menentu itu melibatkan seluruh negeri Wilayah Persekutuan (WP) Kuala Lumpur, WP Putrajaya dan Mekala.
Jelasnya, ribut petir, hujan lebat dan angin kencang turut melibatkan beberapa kawasan di negeri Kedah, Pulau Pinang, Perak, Pahang, Selangor, Negeri Sembilan serta Johor.
“Di Kedah melibatkan kawasan Langkawi, manakala di Pulau Pinang pula di Barat Daya dan Timur Laut.
“Bagi negeri Perak antara kawasan yang terjejas ialah di Kerian, Larut, Matang dan Selama, Manjung, Perak Tengah, Bagan Datuk, Hilir Perak, Batang Padang dan Muallim manakala di Pahang pula di Tanah Tinggi Cameron, Lipis, Raub, Bentong, Bera, Pekan dan Rompin,” katanya hari ini.
Tambahnya, cuaca buruk turut melibatkan kawasan di Selangor di Sabak Bernam, Kuala Selangor, Hulu Selangor, Gombak, Petaling, Kuala Langat, Hulu Langat dan Sepang.

“Selain itu di negeri Johor, antara kawasan yang terjejas ialah di Segamat, Mersing, Kota Tinggi dan Johor Bahru,” katanya.
Jelas MetMalaysia lagi, amaran tersebut dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE


Polis wanita, kekasih dan tiga rakan didakwa miliki 2.5 liter air ketum
Oleh MUHAMMAD AYMAN GHAFFA

11 April 2022, 2:37 pm
KOTA BHARU – Seorang anggota polis berpangkat Lans Koperal bersama teman lelaki dan tiga rakan didakwa di Mahkamah Majistret di sini hari ini atas dua pertuduhan memiliki air ketum sebanyak 2.5 liter di sebuah rumah, Khamis lalu.
Anggota polis itu, Raja Rozalia Fadila Raja Mamat, 30, bersama Bidah Napi, 30, Anis Najiehah Muhammad Anggelan, 27, Wan Muhammad Alif Wan Yusoff, 20, dan Muhammad Faries Aizat Ruslan, 23, bagaimanapun mengaku tidak bersalah selepas pertuduhan terhadap mereka dibacakan di hadapan Majistret Mohd. Izdham Che Ani.
Mengikut pertuduhan pertama, kesemua tertuduh didakwa bersama-sama memiliki cecair racun mytragynine (ketum) sebanyak 1.5 liter di sebuah rumah di Jalan Pasir Puteh-Kubang Kerian di sini kira-kira pukul 3.25 pagi pada 7 April lalu.
Bagi pertuduhan kedua, kesemua tertuduh didakwa bersama-sama memiliki 1 liter cecair racun sama di lokasi dan waktu yang sama.
Intan Nor Nadhirah dalam rayuannya memohon jaminan yang rendah dikenakan terhadap kesemua tertuduh terutamanya Raja Rozalia Fadila merupakan ibu tunggal selain perlu menyara dua orang anak dengan pendapatan RM1,300 sebulan.
Menurutnya, empat lagi tertuduh pula bekerja sebagai peniaga dalam talian dan peniaga kosmetik dengan pendapatan antara RM1,000 hingga RM2,000.

Kosmo! sebelum ini melaporkan, seorang anggota polis itu bersama kekasih dan tiga rakan mereka ditahan selepas dipercayai menyimpan pelbagai jenis mercun, bunga api dan air ketum di rumahnya.
Selain air ketum, pemeriksaan di dalam rumah itu turut menemui 23 kotak bunga api, mercun jenis Happy Boom (20 paket), mercun jenis Magic Shoot (20 paket), crackers ball (lima kotak), mercun bola (18 bungkus) dan pelbagai jenis mercun (50 kotak) bernilai RM5,000. -KOSMO! ONLINE


Jurugambar sambilan TV rebut rezeki jual ayam golek
Oleh ABDUL RAZAK IDRIS

11 April 2022, 2:43 pm
KLANG – Ramadan yang dianggap bulan penuh rezeki direbut sebaiknya seorang jurukamera sambilan sebuah televisyen swasta dengan menjual ayam golek di Kampung Sungai Udang di sini.
Azhear Rani, 52, atau dikenali AG berkata, langkah itu juga sebagai menambah pendapatan selepas kekurangan tugasan sejak Covid-19 melanda negara ini.
Katanya, lokasi gerai berkenaan sebelum ini digunakannya bagi menjual ikan rebus, buah-buahan seperti durian dan duku langsat.
“Bulan puasa tugasan pun kurang dan mengambil keputusan menjual ayam golek bagi meraih pendapatan. Ini merupakan kali pertama saya menjual juadah tersebut,” katanya ketika ditemui di sini hari ini.
Katanya lagi, sambutan diterima amat menggalakkan dengan lebih 26 ekor berjaya dijual setakat ini pada harga RM20 seekor.
Ujarnya, bahan rempah yang dijadikan perencah perapan akan dibuat sejam sebelum aktiviti memasak dilakukannya.

“Bagi saya setiap orang ada rezeki masing-masing yang sudah tertulis dan Alhamdulillah, jualan mendapat sambutan walaupun buat pertama kali,” jelasnya. -KOSMO!ONLINE


Kohijrah, Usman, Yayasan Maghfirah bantu  mangsa banjir berniaga
Oleh ABDUL RAZAK IDRIS

11 April 2022, 3:19 pm
SHAH ALAM– Koperasi Warga Hijrah Selangor (Kohijrah) bersama  Usahawan Muslim Nasional (Usman) dan Yayasan Maghfirah bergabung tenaga menyumbang khemah untuk mangsa banjir dalam kalangan peniaga kecil di kawasan yang berlaku banjir baru-baru ini.
Ahli Jawatankuasa Pusat Usman, Hafiy Hazmi Saad berkata,  bantuan berupa khemah itu bertujuan untuk membantu para peniaga yang terlibat dengan musibah tersebut kembali berniaga mencari rezeki.
“Kerugian yang ditanggung bukan sahaja melibatkan khemah malahan bahan mentah dan barangan siap untuk dipasarkan. Kita bekerjasama dengan Persatuan Peniaga Pasar Malam Bumiputera Shah Alam dan Klang (SAK) untuk mendapatkan senarai peniaga yang terlibat,” katanya.
Beliau berkata demikian kepada pemberita selepas Majlis penyampaian bantuan khemah kepadap peniaga-peniaga kecil yang menjadi mangsa banjir di pejabat Kohijrah di Seksyen 32 di sini baru-baru ini.
Turut hadir Pengurus Besar Kohijrah, Mohammad Syukri Ismail.
Hafiy Hazmi menjelaskan, selain bantuan khemah, Usman juga merancang untuk menawarkan latihan dan bimbingan kepada 31 peniaga yang menerima bantuan khemah tersebut. -KOSMO! ONLINE


KL antara 9 negeri diramal alami cuaca buruk
11 April 2022, 3:15 pm
PETALING JAYA – Ribut petir, hujan lebat dan angin kencang dijangka melanda beberapa kawasan di sembilan negeri sehingga pukul 5 petang ini.
Menerusi satu hantaran di laman Facebook Jabatan Meteorologi Malaysia (MetMalaysia) berkata, cuaca tidak menentu itu melibatkan seluruh negeri Pulau Pinang dan Kuala Lumpur manakala beberapa kawasan di negeri Kedah, Perak, Pahang, Selangor, Negeri Sembilan, Johor dan Sarawak.
“Di Kedah melibatkan kawasan Langkawi, Yan, Kuala Muda, Baling, Kulim dan Bandar Baharu manakala di Perak pula di Kerian, Larut, Matang dan Selama, Kuala Kangsar, Kinta, Perak Tengah, Kampar, Bagan Datuk, Hilir Perak, Batang Padang dan Muallim.
“Bagi negeri Pahang pula antara kawasan terjejas di Tanah Tinggi Cameron, Lipis, Raub, Bentong, Temerloh dan Bera sementara di Selangor di Hulu Selangor, Gombak, Petaling dan Hulu Langat,” katanya hari ini.
Tambahnya, cuaca buruk turut berlaku di Negeri Sembilan di kawasan Jelebu, Seremban, Kuala Pilah, Rembau, Jempol dan Tampin.
“Di negeri Johor pula melibatkan kawasan Segamat, Batu Pahat, Kluang, Pontian, Kulai, Kota Tinggi dan Johor Bahru.

“Di Sarawak adalah di Kuching, Serian, Samarahan, Sri Aman, Betong, Bintulu dan Miri (Subis, Beluru, Miri dan Marudi),” katanya.
Jelas MetMalaysia, amaran tersebut dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata MetMalaysia. – KOSMO! ONLINE


Zizi Kirana ‘pusing’ fikir juadah Ramadan buat suami
Oleh SAIRUL ZAMRI MISRANI

11 April 2022, 2:32 pm
PETALING JAYA – Ramadan pertama sebagai isteri, penyanyi terkenal, Zizi Kirana mengakui bimbang sekiranya tidak dapat menyediakan juadah terbaik buat suami.
Zizi atau nama sebenarnya, Nur Fazelah Mad Tahil, 37, berkata, pun begitu dia boleh menarik nafas lega kerana Yusuf Bahrin bukanlah jenis lelaki yang cerewet bab makanan.
“Kalau ikutkan beberapa minggu sebelum puasa saya memang dah risau tak boleh duduk diam fikirkan apa nak masak sepanjang sahur dan berbuka buat suami.
“Tapi seminggu sebelum raya dia (suami) ada beritahu tak perlu nak risau dan susah payah kerana dia jenis simple (ringkas) dan makan apa yang ada sahaja yang ada.
“Lega tu memang lega. Kalau tak sampai sekarang saya akan fikir apa nak masak. Nak kena sediakan sampai 10 juadah ke agaknya,” katanya.
Tambah pelantun lagu hit Eh itu, walaupun suami beri ‘lampu hijau’ agat tidak perlu bersusah payah bab juadah, itu tidak bermaksud dia boleh mengabaikan makan minum suaminya.

Pada masa sama, Zizi memberitahu, dia lebih selesa memasak sendiri di rumah daripada keluar untuk embeli di bazar Ramadan.
Katanya, disebabkan sudah lebih dua tahun ‘dikurung’ disebabkan pandemik, dia seakan-akan paranoid dan ragu-ragu untuk keluar ke tempat yang dipenuhi orang.
“Jujur perasaan paranoid itu masih ada sampai ke hari ini. Jadi saya ambil pendekatan untuk kekal berada di rumah sahaja dan keluar jika benar-benar perlu,” katanya.
Untuk rekod, Zizi selamat bergelar isteri kepada Yusud yang merupakan pelakon pada 19 September tahun lalu hanya selepas dua bulan mengenali hati budi. – KOSMO! ONLINE


Sherry Ibrahim terpaksa ‘korek’ duit simpanan
Oleh MOHAMMAD SHAHEMY AZMI

11 April 2022, 3:16 pm
PETALING JAYA – Pelakon Sherry Ibrahim bersyukur apabila masih mampu mempertahankan perniagaan salun rambut miliknya yang terletak di Publika Shopping Gallery, Kuala Lumpur walaupun terpaksa menggunakan duit simpanan sendiri untuk membayar sewa kedai dan gaji pekerjanya.
Sherry atau nama lengkapnya Syarizad Ibrahim, 39, memberitahu, ketika negara melaksanakan Perintah Kawalan Pergerakan (PKP) pada tahun lalu, dia hilang punca pendapatan selepas perniagaannya tidak boleh beroperasi.
“Saya pernah lalui situasi ‘zero income’ ketika pandemik sebelum ini. Untuk meneruskan kehidupan, saya terpaksa buat apa sahaja ketika itu seperti menjual produk-produk di salun.
“Saya juga terpaksa menggunakan duit simpanan sendiri untuk membayar sewa kedai dan membayar gaji empat orang pekerja saya,” ujarnya.
Ujar pelakon drama Teduhan Kasih itu, dia enggan memberhentikan pekerjanya walaupun diri sendiri bergelut dengan kesukaran kerana bersimpati dengan nasib mereka.
“Walaupun diri sendiri berdepan kesukaran, saya cuba untuk mempertahankan perniagaan dan pekerja-pekerja saya.

“Saya tidak tergamak untuk memberhentikan mereka (pekerja) kerana perlu juga memikirkan nasib mereka. Saya percaya jika seorang majikan sayang kepada pekerjanya, mereka juga akan lebih menghargai kita,” ujarnya ketika ditemui di sidang media & majlis berbuka puasa Adhoc Raya 2022 di Riverside, WTCKL baru-baru ini.
Pada masa sama, Sherry turut bersyukur berkat doa dan usahanya membolehkan perniagaan yang diusahakan itu dapat dipertahankan dan sudah pun boleh beroperasi seperti biasa.
Dalam perkembangan lain, Sherry yang juga salah seorang peserta The Masked Singer musim kedua (TMS2) memberitahu dia baru sahaja selesai merakamkan lagu duet bersama seorang penyanyi untuk dijadikan OST bagi sebuah drama.
Ujar bekas pramugari itu, program TMS telah membuka matanya untuk lebih menyerlahkan bakat dalam bidang nyanyian dan akan kembali serius dalam bidang tersebut.
“Penyertaan dalam TMS telah membuka hati saya untuk lebih serius dalam bidang nyanyian. Bukan bermakna saya tamak dan nak buat semua perkara, tetapi saya mahu serlahkan bakat dalam bidang nyanyian ini,” jelasnya. – KOSMO! ONLINE


Jabatan Peguam Negara terima representasi Serba Dinamik
Oleh NORLIZAH ABAS

11 April 2022, 3:02 pm
KUALA LUMPUR – Jabatan Peguam Negara (AGC) telah menerima representasi yang dihantar oleh Serba Dinamik Holdings Bhd. dan pengurusan tertingginya berhubung pendakwaan oleh Suruhanjaya Sekuriti (SC) kerana mengemukakan kenyataan palsu kepada Bursa Malaysia Securities Bhd.
Timbalan Pendakwa Raya Hashley Tajudin memberitahu Mahkamah Sesyen di sini hari ini, representasi itu diterima secara bersyarat dan terdapat beberapa perkara yang perlu dilaksanakan.
Representasi tersebut dihantar pada 17 Mac lalu dan diterima oleh AGC pada 7 April lalu.
Ujar beliau, pihak pendakwaan juga telah menyerahkan 90 peratus dokumen perbicaraaan kepada pihak pembelaan pada 7 April lalu.
Sementara itu, Hashley ketika ditemui wakil media memberitahu, butiran representasi itu bagaimanapun tidak dapat didedahkan kepada pihak media.
Hari ini ditetapkan untuk sebutan bagi kelima-lima kes melibatkan empat mahkamah iaitu di hadapan Hakim-Hakim Datin Sabariah Othman, Kamarudin Kamsun, Ahmad Kamar Jamaluddin dan Emelia Kaswati Mohamad Khalid.

Selain Serba Dinamik, mereka yang didakwa ialah Ketua Pegawai Eksekutif (CEO), Datuk Mohd. Abdul Karim Abdullah; Pengarah Eksekutif, Datuk Syed Nazim Syed Faisal; Ketua Pegawai Kewangan Kumpulan, Azhan Azmi dan Naib Presiden Perakaunan dan Kewangan, Muhammad Hafiz Othman.
Kesemuanya didakwa memberikan kenyataan palsu berhubung angka pendapatan yang terkandung dalam Laporan Suku Tahun Keputusan Kewangan yang Digabungkan bagi Suku Tahun dan Tahun berakhir 31 Disember 2020. – KOSMO! ONLINE


Pemuda popular selepas ubah muka untuk kelihatan seperti bintang K-Pop
Oleh KOSMO!

12 April 2022, 9:30 pm
HANOI – Seorang pemuda di Vietnam tular di media sosial selepas melakukan perubahan fizikal drastik yang menyaksikan dia kelihatan seperti bintang K-Pop, lapor laman berita Oddity Central semalam.
Tran Dang Phuoc Cuong mula menjalani pembedahan plastik ketika dia berusia 17 tahun pada 2009 apabila menyambung pengajian di China.
Tran nekad melakukan perubahan pada wajahnya selepas dia gagal mencari pekerjaan sambilan di China kerana dikatakan kurang tampan.
Selama bertahun-tahun, lelaki itu membentuk semula bibir, melapik dagu, malah menjalani pembedahan selama 12 jam untuk menurunkan tulang pipinya di samping memotong tulang rahang dan membentuk semula hidungnya.
Hasilnya, Tran menjadi seorang individu yang baharu.
“Saya tidak akan melupakan saat saya berbaring di atas meja bedah dengan cahaya lampu pembedahan di mata saya, bau antiseptik, anestetik, pembalut, dan muka saya bengkak dan tidak dapat dikenali.

“Ramai orang menyangka bahawa banyak pembedahan plastik boleh membuatkan anda ketagih, tetapi, pada hakikatnya, tiada siapa yang ketagih pada kesakitan.
“Sudah banyak kali saya terlintas untuk berhenti daripada melakukan pembedahan plastik pada wajah saya,” kata Tran.
Namun, lelaki berusia 29 tahun itu tidak pernah membiarkan kesakitan dan penderitaan akibat berulang kali menjalani pembedahan plastik, menghalang impiannya untuk mengubah penampilan sepenuhnya.
Kini, dia tidak sepenuhnya menyokong pembedahan plastik tetapi menasihati mereka yang mempertimbangkan pilihan itu untuk melakukannya  jika mereka fikir ia dapat meningkatkan kehidupan dan keyakinan diri.
Tran sudah bergelar model bagi industri fesyen Vietnam dan berulang alik ke Shanghai untuk menguruskan beberapa perniagaan miliknya di sana. – Agensi


Trend wanita letak pita pelekat pada dahi untuk cegah kedutan
Oleh KOSMO!

12 April 2022, 9:00 pm
SYDNEY – Satu tip kecantikan baharu yang  tular dalam aplikasi  TikTok memaparkan wanita meletakkan pita pelekat pada dahi mereka selama semalaman untuk mencegah kedutan, lapor portal berita MailOnline semalam.
Seorang model  Australia yang menggelar dirinya ‘The Aussie Rapunzel’  mencuba sendiri kaedah itu  dan terkejut melihat hasilnya.
Dalam klip video mengenainya,  wanita itu melekatkan pita pelekat pada dahinya sebelum tidur. Dia mendakwa berjaya mendapatkan hasil sama seperti mengambil suntikan botoks, tujuh hari kemudian.
“Saya melekatkan pita pelekat pada dahi setiap malam selama seminggu. Saya tidak menyangka  ia akan berhasil,” katanya.
Pakar-pakar bagaimanapun berkata, keadaan tersebut tidak akan kekal lama sebaliknya, ia hanya satu cara mudah untuk melatih diri seseorang agar tidak menaikkan kening.
“Dengan melekatkan pita pada dahi anda, ia akan mengingatkan anda agar tidak menaikkan kening terlalu tinggi yang menjadi penyebab kepada garisan kedutan.

“Secara umumnya, melekatkan pita pada dahi tidak akan menjadikan kedutan bertambah baik dan tidak akan mengurangkan garis kedutan. Ia hanya satu peringatan agar anda tidak menghasilkan kedutan itu sendiri (dengan menaikkan kening),” kata pakar bedah plastik, Anthony Youn. – AGENSI


Denda RM7.7 juta jika tanam pokok guarana dari Brazil
Oleh AMREE AHMAD

12 April 2022, 8:25 pm
PUTRAJAYA – Mana-mana jabatan atau agensi kerajaan selain syarikat atau individu dilarang keras menanam pokok guarana dari Brazil sama ada dibiakkan sendiri atau dikomersialkan.
Amaran keras itu dikeluarkan oleh Jabatan Pertanian kerana pengeksportan buah tersebut hanya dibenarkan bagi tujuan pemprosesan produk dan makanan manusia sahaja.
“Jika disabitkan kesalahan kerana membiak daripada biji benih yang dibawa masuk secara tidak sah, pelaku boleh dikenakan tindakan amaran,” kata kenyataan jabatan itu di sini hari ini.
Tanaman terbabit ujarnya, boleh disita manakala pelakunya dihukum penalti sehingga 10 juta real (kira-kira RM7.7 juta) kerana larangan itu termaktub di bawah undang-undang Brazil.
Agensi itu berkata, ia telah dimaklumkan oleh Kementerian Bekalan Makanan dan Ternakan Pertanian Brazil menerusi surat bertarikh 8 Januari 2020 lalu mengenai isu pengharaman ini.
Guarana atau nama saintifiknya, Paullinia cupana, merupakan tumbuhan asli yang boleh didapati Lembah Amazon, Brazil dengan kelaziman bijinya diproses menjadi minuman kopi.

Mengulas lanjut, Jabatan Pertanian berkata, pengimportan tumbuhan dari negara berisiko tinggi Amerika Latin yang terdapat kulat jenis Microcyclus ulei adalah dilarang keras.
“Ia berdasarkan Akta Kuarantin Tumbuhan 1976 dan Peraturan Kuarantin Tumbuhan 1981 merujuk perihal tumbuhan endemik penyakit South American Leaf Blight (SALB),” katanya.
Kemasukan tumbuhan tersebut yang merupakan pokok herba semula jadi di Amazon adalah berisiko kepada tanaman berbunga daripada baka Hevea kecuali bagi tujuan penyelidikan. – KOSMO! ONLINE


Pematuhan SOP bazar Ramadan di Perak tidak memuaskan
Oleh ASLIZA MUSA

12 April 2022, 8:17 pm
IPOH – Pematuhan orang ramai terhadap prosedur operasi standard (SOP) Covid-19 khususnya di bazar-bazar Ramadan di negeri ini adalah kurang memuaskan.
Ketua Polis Perak, Datuk Mior Faridalathrash Wahid berkata, sebilangan pengunjung dilihat mulai leka dan cuai termasuk tidak mengimbas kod QR melalui aplikasi MySejahtera sebelum memasuki bazar.
Malah katanya, ada dalam kalangan peniaga juga dikesan tidak memakai pelitup muka dengan cara yang betul apabila diletakkan di bawah dagu.
“Saya perlu berikan teguran ini selepas pergi ke beberapa bazar Ramadan dan mendapati berlaku pelanggaran SOP dengan tahap pematuhan juga tidak memuaskan.
“Orang ramai mulai leka dan cuai contohnya kod QR telah diletakkan di laluan masuk bazar, tapi tiada siapa yang imbas kod itu pun,” katanya.
Beliau berkata demikian ketika ditemui selepas menghadiri Perjumpaan Ketua Polis Perak bersama ketua agama Kristian, Hindu dan Buddha di Auditorium Pangkalan Latihan Pasukan Gerakan Udara (PLPGU) di sini hari ini.

Menurut beliau, pemeriksaan di semua bazar Ramadan di negeri ini akan diadakan dalam masa terdekat bagi memantau tahap pematuhan orang ramai terhadap SOP Covid-19. – KOSMO! ONLINE


Sangat terkejut dan tidak tersangka!
Oleh KOSMO!

12 April 2022, 8:35 pm
Apa kata pemenang Liga Fantasi Kosmo! minggu ke-32. Tahniah dan syabas kepada pemenang-pemenang semua.
MD NUR FITRI BIN OSMAN
1. MD. NUR FITRI BIN OSMAN (Presint 5, Putrajaya)
Pasukan: Sir Faqeeh Fitri (114 mata)
Pengurus: Fitri Osman
“Permainan pada minggu ini lebih kepada pasukan enam teratas, jadi majoriti pemain bintang susah untuk mendapat mata. Saya rehatkan Mohamed Salah kerana faktor bulan puasa yang akan terkesan pada kecergasannya dan sebab itu, saya pilih Son Heung Min sebagai kapten. Terima kasih Kosmo! untuk peluang ini.”

MUHAMMAD SHARIFUDDIN BIN RAZAK
2. MUHAMMAD SHARIFUDDIN BIN RAZAK (Kemaman, Terengganu)
Pasukan: SYABAB PARADISE FC (112 mata)
Pengurus: Kapten Tsubasa
“Untuk kali ini, saya hanya membuat pertukaran seorang pemain dan memasukkan Son Heung Min dan melantiknya sebagai kapten. Kebetulan juga Marcos Alonso dan Mason Mount turut menjadi, sekali gus dapat menyumbangkan mata tingg kepada pasukan saya.”
ANSAR BIN SAWI
3. ANSAR BIN SAWI (Rawang, Selangor)
Pasukan: KLxBOSSAN (111 mata)
Pengurus: Ansar Bensawi

“Walaupun pada asalnya bermain sekadar suka-suka, kalau ikutkan memang saya target untuk menang mingguan pada Liga Fantasi Kosmo!. Mungkin minggu ini rezeki saya baik untuk dapat mata tertinggi. Terima kasih Kosmo!”

SABARUDDIN BIN NARAWI
4. SABARUDDIN BIN NARAWI (Salak Selatan, Kuala Lumpur)
Pasukan: Super Striker (106 mata)
Pengurus: Zinidin Zidin
“Saya sudah empat musim bermain FPL dan sekadar hobi mengisi masa lapang. Tidak sangka penyertaan saya pada Liga FPL Kosmo! benar-benar berbaloi apabila berjaya mengutip mata tertinggi mingguan. Pemilihan kapten Spurs, Son Heung Min ternyata membantu saya untuk mengutip lebih 100 mata.”

KAMARUL MOHD ZAHIMI BIN ABD AZIZ
5. KAMARUL MOHD ZAHIMI BIN ABD AZIZ (Titi Gantong, Perak)
Pasukan: KMZFC (103 mata)
Pengurus: Kamarul Mohd Zahimi
“Saya mula bermain FPL pada musim 2011 dan sekadar mengisi masa lapang. Tidak sangka pula, penghujung musim ini boleh menang mingguan FPL Kosmo!.Jadi, saya sangat terkejut kerana minggu ini tidak banyak pemain saya tukar dan mengekalkan pemain Spurs. Apapun, terima kasih kepada Kosmo!”


Tiada unsur rasuah dalam pembinaan jeti- SPRM
Oleh EDDY AQMAL MOHAMED HAMIDI

12 April 2022, 9:49 pm
PUTRAJAYA – Pemeriksaan dilakukan Suruhanjaya Pencegahan Rasuah Malaysia (SPRM) ke atas projek pembinaan sebuah jeti kayu bernilai RM50,000 di Kampung Mutap di Miri, Sarawak yang tular baru-baru ini tidak menemui sebarang unsur rasuah.
Menurut sumber, Ibu Pejabat SPRM di sini telah mengarahkan SPRM Sarawak untuk meneliti projek di bawah Jabatan Kerja Raya (JKR) negeri itu, susulan dakwaan kos yang mahal seperti dibangkitkan orang ramai.
“Hasil semakan yang dilakukan mendapati tiada sebarang unsur rasuah atau penyelewengan yang terlibat dalam pembinaan jeti tersebut.
“Kayu yang digunakan untuk membina jeti berkenaan juga didapati memang benar kayu belian selepas penelitian dibuat oleh pakar,” katanya.
Sementara itu, Pengarah Kanan Siasatan SPRM, Hishamuddin Hashim ketika dihubungi mengesahkan perkara itu namun enggan mengulas lanjut.
Terdahulu, Kosmo! Online semalam melaporkan, JKR bahagian Miri menjelaskan bahawa harga bagi pembinaan jeti kayu bernilai RM50,000 yang menjadi perdebatan ‘hangat’ di media sosial sejak kelmarin adalah wajar.

Jelasnya, jambatan yang terletak di Kampung Mutap, Bekenu, Miri itu dibina menggunakan kayu belian yang bermutu tinggi dan harganya pula mahal selain mengambil kira pelbagai faktor lain seperti logistik dan langkah keselamatan. – KOSMO! ONLINE


AHTV pemangkin industri automotif negara masa hadapan
Oleh ZAKI SALLEH

12 April 2022, 8:30 pm
TANJUNG MALIM – Industri automotif negara melangkah ke hadapan apabila meneroka projek mega berimpak tinggi menerusi pembangunan Lembah Automotif Berteknologi Tinggi (Automotive High-Tech Valley (AHTV) di sini.
AHTV yang diterajui oleh gergasi automotif negara, DRB-HICOM juga bakal meletakkan Malaysia sebagai hab pengeluar kenderaan elektrik dan pembekal komponen ke pasaran ASEAN serta global.
Ia menekankan kepada sistem dan teknologi baharu dalam industri automotif global iaitu elektrifikasi, kepintaran buatan, teknologi autonomi dan ketersambungan termaju.
Perdana Menteri, Datuk Sri Ismail Sabri Yaakob berkata, Malaysia komited dalam membangunkan industri automotif yang dimajukan berpandu kepada Dasar Automotif Nasional (NAP) sejak tahun 1985.
Menurut beliau, ini kerana pembangunan industri automotif merupakan sektor perkilangan yang bukan hanya penting tetapi juga strategik.
“Pembangunan AHTV telah dicadangkan lebih 10 tahun lalu bagi memantapkan operasi pengilangan PROTON dari Shah Alam, Selangor ke Tanjung Malim supaya lebih berpusat.

“Pembangunan ini juga dapat menarik minat pelabur-pelabur asing khususnya dari China dan negara lain kerana berpotensi
memperkasakan ekosistem dunia automotif,” ujarnya.
Beliau berkata demikian ketika berucap semasa merasmikan pelancaran Lembah Automotif Berteknologi Tinggi (AHTV) di Proton City, Tanjung Malim di sini.
Hadir sama Menteri Besar Perak, Datuk Seri Saarani Mohamad; Menteri Kewangan, Senator Tengku Datuk Seri Utama Raja Zafrul Tengku Abdul Aziz dan Pengerusi DRB-HICOM Tan Sri Wan Zulkiflee Wan Ariffin.
Perdana Menteri berkata, projek ini juga bakal menyaksikan limpahan ekonomi kepada Tanjung Malim khususnya.
Katanya, sebanyak 370,000 peluang pekerjaan bakal wujud sepanjang pembinaan dan 160,000 apabila beroperasi kelak.
“Pembangunan lain yang mempunyai rantaian ekonomi seperti Taman Perindustrian dan pembangunan hartanah yang berpotensi menjana sebanyak RM32 bilion menjelang tahun 2030.
“AHTV juga disasarkan menjadi pusat rujukan pembangunan dan penyelidikan (R&D) bagi teknologi berasaskan pematuhan iklim global dengan penubuhan Universiti Penyelidikan yang signifikan dengan industri ini,” ujarnya.
Beliau yakin dan percaya dengan kemampuan DRB-HICOM dibantu penyelarasan bersama agensi kerajaan berkaitan serta dana
yang disalurkan mampu menjadi projek mega perindustrian automotif yang gah di rantau ini.
“Bagi memenuhi keperluan tenaga kerja terlatih, pendidikan dan juga penyelidikan, saya mencadangkan agar Universiti Pendidikan Sultan Idris membangunkan sebuah pusat latihan dan penyelidikan,” katanya.
Pada majlis sama juga Perdana Menteri menyaksikan pertukaran dokumen memorandum persefahaman antara kerajaan negeri Perak dan DRB Hicom untuk mengenal pasti peruntukan tanah tambahan yang sesuai bagi pembangunan AHTV. – KOSMO! ONLINE


Lelaki ditemui selamat selepas 17 jam hilang cari daun palas
Oleh ISKANDAR SHAH MOHAMED

12 April 2022, 8:22 pm
SABAK BERNAM – Seorang lelaki warga emas yang dilaporkan hilang lebih 17 jam ketika mencari daun palas berjaya ditemui di Parit 9 Ban Canal, Sekinchan di sini, hari ini.
Mangsa berusia 60an ditemui kira-kira pukul 2.55 petang tadi selepas hadir sendiri di pos kawalan bomba.
Pengarah Bomba dan Penyelamat Selangor, Norazam Khamis berkata, berdasarkan maklumat mangsa disedari hilang ketika pergi ke kebun di sekitar kawasan itu kira-kira pukul 7.30 malam semalam.
Katanya, seramai 15 anggota termasuk pegawai dari Balai Bomba dan Penyelamat Sekinchan ditugaskan bagi operasi pencarian selepas menerima panggilan kecemasan pukul 9.24 pagi.
“Operasi pencarian turut dibantu polis, Jabatan Perhutanan dan penduduk kampung.
“Mangsa kemudian ditemui selepas datang sendiri ke pos kawalan bomba di lokasi tersebut,” katanya dalam kenyataan hari ini.

Jelas Norazam, pemeriksaan awal mendapati lelaki itu tidak mengalami sebarang kecederaan dan diserahkan kepada polis untuk tindakan lanjut. -KOSMO!ONLINE


Isteri mahu cerai, suami degil besarkan alat sulit
Oleh KOSMO!

12 April 2022, 9:28 pm
PETALING JAYA – Seorang isteri mendedahkan dia ingin memohon fasakh selepas bimbang suaminya telah melakukan suntikan untuk membesarkan zakar.
Menerusi perkongsian di laman Facebook Peguam Syarie dan Konsultan Perundangan Islam, Fahmi Ramli berkata, wanita itu bertindak demikian selepas bimbang tentang kesihatan serta kemudaratan ke atas dirinya.
Bagaimanapun kata Fahmi, suami wanita itu enggan menceraikan isterinya.
“Jika suami tak mahu ceraikan, isteri boleh fail fasakh, cuma fasakh yang nak dibawakan itu bergantung kepada alasan.
“Tapi apa yang pasti setiap negeri tidak ada pun kata isteri boleh tuntut fasakh kerana zakar suami besar,”katanya di laman Facebook.
Mengulas lanjut, Fahmi berkata, jika isteri mahu meneruskan fasakh dia boleh menuntutnya dari sudut berkaitan mental.

“Saya pernah ada satu kes berkaitan nafsu suami, dia tak fikir pun pasal isteri, sama ada isteri sakit ke, apa yang dia fikir hanya kepuasan nafsunya sahaja.
“Kes ini kita bawa sebagai menyakiti tubuh badan dan ia dibuktikan dengan klinikal contoh mengalami kesan seperti terkoyak atau sebagainya,”ujarnya.
Jelas Fahmi apa yang perlu dilakukan isteri adalah dapatkan laporan psikitari bahawa dia bimbang dan takut untuk menghadapi perkahwinan sebegini bagi membolehkan tindakan seterusnya dilakukan.-KOSMO! ONLINE


KUSKOP sokong sepenuhnya sasaran Angkasa tubuh bank digital
Oleh ALWANI ZAFIRAH

12 April 2022, 10:31 pm
PETALING JAYA – Kementerian Pembangunan Usahawan dan Koperasi (KUSKOP) menyokong sepenuhnya usaha Angkatan Koperasi Kebangsaan Malaysia Berhad (Angkasa) dalam menubuhkan bank digital.
Menterinya, Tan Sri Noh Omar berkata, pihaknya akan sentiasa membantu serta menyokong sasaran Angkasa dalam mendapatkan kelulusan lesen daripada Bank Negara bagi mewujudkan bank digital.
“PUSKOP menyokong sepenuhnya usaha Angkasa untuk menjadi bank digital dan saya berharap agar sasaran tersebut tercapai,” katanya.
Beliau berkata demikian ketika berucap di Majlis Berbuka Puasa sempena Semarak Jubli Emas Angkasa dan Sambutan 100 Tahun Koperasi di sini hari ini.
Sementara itu, beliau memaklumkan KUSKOP juga menyasarkan 10 peratus daripada jumlah keseluruhan masjid di Malaysia dalam menubuhkan koperasi kariah masjid yang bertujuan menjadi sumber membekalkan produk halal kepada pengguna.
“Penubuhan koperasi kariah masjid berpotensi besar meningkatkan keterlibatan masyarakat khususnya umat Islam dalam platform niaga.

“Selain itu, ia dapat meningkatkan taraf hidup, melengkapai keperluan sosial dan berfungsi sebagai pusat ekonomi setempat,” ujarnya.
Tambah Noh, koperasi kariah masjid merupakan penyelesaian kepada permasalahan barangan halal yang menjadi kegusaran masyarakat Muslim di negara ini. – KOSMO! ONLINE


Rumah rosak dilanda badai ribut
Oleh WAT KAMAL ABAS

12 April 2022, 6:01 pm
LARUT – Sebanyak 35 rumah penduduk beberapa buah kampung di sini rosak teruk akibat dibadai ribut dalam kejadian yang berlaku petang semalam.
Antara yang terjejas ialah di Kampung Garok, Kampung Sungai Berdarah dan Kampung Damak.
Dalam kejadian kira-kira pukul 3.20 petang itu, angin kuat yang dikatakan datang seperti gulungan ombak menerbangkan atap zink rumah penduduk.
Salah seorang mangsa, Faidzul Rosaizak Sulaiman, 56, berkata, ini merupakan kejadian yang pertama kali berlaku sepanjang 42 tahun menetap di kampung itu.
“Selama ini kami hanya ditimpa musibah banjir namun inilah pertama kali dalam sejarah hidup ditimpa kejadian angin ribut.
“Keadaan memang amat mencemaskan tapi saya bersyukur seluruh ahli keluarga selamat” katanya.

Sementara itu tindakan susulan sedang diambil oleh beberapa agensi berkaitan termasuk mengenalpasti kediaman penduduk yang rosak untuk dibantu. – KOSMO ONLINE


100 buah rumah rosak dipukul angin ribut di Bahau
Oleh ZAKKINA WATI AHMAD TARMIZI

12 April 2022, 8:13 pm
JEMPOL – Kira-kira 100 buah rumah daripada beberapa buah taman perumahan rosak dalam kejadian hujan lebat dan angin ribut yang melanda Bahau di sini petang tadi.
Komander Operasi dari Balai Bomba Bahau, Mohd. Rasul Hashim berkata, kejadian hujan beserta angin ribut berlaku sekitar pukul 2.45 petang sehingga 4 petang tadi.
Jelasnya, pihak bomba menerima panggilan kecemasan pada pukul 3.33 petang dan tiba di lokasi kejadian sejurus selepas itu.
“Kami menerima panggilan khidmat khas pokok tumbang yang menutup jalan utama di Kampung Indah dan Taman Merbah.
“Terdapat bumbung rumah penduduk yang rosak dan diterbangkan angin ribut di beberapa lokasi seperti di Taman Bahau, Kampung Baru Indah, Taman Peniaga dan Taman Merbau malah Balai Bomba Bahau juga mengalami kerosakan,” katanya ketika dihubungi hari ini.
Menurut Mohd. Rasul, pihaknya juga kini memantau keadaan rumah penduduk yang terjejas dan menasihatkan penduduk agar sentiasa berjaga-jaga dengan bahaya elektrik dan runtuhan.

“Setakat ini, tiada mangsa dilaporkan cedera akibat angin ribu tersebut” katanya lagi. – KOSMO! ONLINE


‘Pengapit’ panjang tangan curi wang hantaran pengantin
Oleh KOSMO!

12 April 2022, 8:00 pm
NEW DELHI – Seorang lelaki di India dikecam netizen kerana mencuri wang daripada  jambangan yang dipegang oleh seorang pengantin lelaki ketika acara pernikahan sedang berlangsung, lapor program berita Liputan 6 semalam.
Berdasarkan klip video yang tular, seorang lelaki dilihat  duduk di sebelah pengantin lelaki yang ketika itu memegang jambangan wang.
Pencuri tersebut secara bersahaja menghulurkan tangannya dan ‘menarik’ beberapa keping wang kertas dengan pantas tanpa disedari oleh pengantin lelaki, lalu memasukkannya ke dalam poket seluarnya.
Video tersebut menjadi tular dan menerima pelbagai komen daripada pengguna.
“Video ini perlu diletakkan di skrin layar ketika acara perkahwinan berlangsung,” komen seorang netizen.
“Anda tidak seharusnya mendapat rakan seperti itu dalam hidup,” kata seorang lagi pengguna. – AGENSI


2 lelaki aktif edar dadah ditahan
Oleh MUHD AFIQ AL-HAFIZ MAT YUSOF

12 April 2022, 6:08 pm
KUALA LUMPUR – Polis berjaya menahan dua lelaki tempatan yang dipercayai terlibat dalam kegiatan pengedaran dadah jenis syabu di sekitar Ampang, semalam.
Ketua Polis Daerah Wangsa Maju, Superintendan Ashari Abu Samah berkata, tangkapan pertama telah dilakukan pegawai dan anggota dari Bahagian Siasatan Jenayah Narkotik, Ibu Pejabat Polis Daerah Wangsa Maju sekitar pukul 3 petang.
“Suspek telah ditahan di tepi Jalan Ampang Ulu dan telah merampas sebuah beg yang mengandungi 10 paket plastik disyaki berisi dadah jenis methamphetamine, sebotol cecair mengandungi dadah yang sama dan ketulan mampat daun kering dipercayai ganja.
“Penahanan tersebut telah membawa kepada penahanan suspek kedua di sekitar pangsapuri Astoria, Ampang kira-kira pukul 3.40 petang,” katanya dalam kenyataan di sini hari ini.
Mengulas lanjut, siasatan awal mendapati, penglibatan kedua-dua lelaki berkenaan dalam pengedaran dadah jenis syabu di sekitar ibu negara bermula pada awal April tahun lalu.
“Ujian saringan air kencing terhadap kedua-dua suspek berusia 33 dan 25 tahun didapati positif dadah jenis methamphetamine.

“Sementara jumlah keseluruhan anggaran rampasan dadah bernilai RM74,380 yang boleh menampung keperluan penagih sehingga 4,060 orang,” jelasnya.
Kes disiasat di bawah Seksyen 39B Akta Dadah Berbahaya 1952 dan Seksyen 15(1)(a) Akta Dadah Berbahaya 1952.- KOSMO! ONLINE


PDRM tidak pernah membuat rundingan kes Nicky Liow
Oleh MUHD AFIQ AL-HAFIZ MAT YUSOF

12 April 2022, 7:11 pm
KUALA LUMPUR – Polis Diraja Malaysia (PDRM) tidak pernah membuat sebarang rundingan (Plea Bargain) dengan mana-mana pihak dalam siasatan kes ahli perniagaan, Nicky Liow Soon Hee atau dikenali sebagai Nicky.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md Din berkata, tindakan siasatan yang diambil adalah telus mengikut undang-undang.
“Siasatan ini juga tidak melindungi kepentingan mana-mana pihak. Arahan pertuduhan juga dilaksanakan seperti diarahkan Pejabat Peguam Negara.
“Nicky Liow semalam telah hadir menyerah diri di Pejabat Jabatan Siasatan Jenayah Komersial Bukit Aman dan seterusnya telah ditahan,” katanya dalam kenyataan di sini hari ini.
Mengulas lanjut, 15 Mac 2021, PDRM telah memulakan siasatan terhadap Nicky berhubung penglibatannya dalam kes jenayah terancang sebelum 68 serbuan dilaksanakan untuk menahan Nicky dan ahli kumpulannya di sekitar Selangor namun dia berjaya melarikan diri.
“Sementara pada 9 April 2021, 15 ahli kumpulan Nicky Liow telah dituduh di bawah Seksyen 130 V Kanun Keseksaan di Mahkamah Sesyen Petaling jaya dan tarikh sama Nicky dituduh atas kesalahan sama secara In-Absentia.

“Pada 30 September 2021, Mahkamah Tinggi Shah Alam telah melepaskan tanpa membebaskan Nicky Liow bagi kes jenayah terancang ekoran permohonan dari pejabat peguam negara bagi menunggu siasatan melibatkan kesalahan Pengubahan Wang Haram dilengkapkan.
“Pada 23 Februari tahun ini, peguam Nicky telah memfailkan rayuan dan berjaya mendapatkan perintah Dibebaskan dan Dilepaskan (DNA).
Tambah Mohd. Kamarudin, Jabatan Peguam Negara pada 8 Mac lalu telah memfailkan rayuan ke Mahkamah Rayuan atas keputusan mahkamah tinggi Shah Alam yang membebaskan dan melepaskan Nicky Liow.
“Berdasarkan keputusan Mahkamah Tinggi Shah Alam, Nicky melalui peguamnya telah menghantar sepucuk surat kepada polis dan menyatakan kesediaannya untuk menyerah diri.
Pada 23 Mac lalu, sebanyak 26 pertuduhan difailkan di bawah Seksyen 4(1)(a) Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 ke atas Nicky.
Waran tangkap juga telah diperoleh bagi memastikan Nicky Liow tidak terlepas dari sebarang pertuduhan. – KOSMO! ONLINE


Dua sahabat maut kemalangan
Oleh ROHANA MOHD. NAWI

12 April 2022, 6:38 pm
MACHANG – Dua sahabat tidak sempat mengambil bekalan ayam untuk perniagaan mereka apabila kereta yang dinaiki dua lelaki itu terbabas sebelum merempuh papan tanda dan tembok pembentung konkrit di Kilometer 3, Jalan Machang – Pasir Puteh di sini hari ini.
Dalam kejadian kira-kira pukul 5 pagi itu, pemandu kereta jenis Proton Saga, Mohamad Ismadi Mohd. Shaufe, 20, disahkan meninggal dunia di Hospital Machang manakala rakannya, Mohamad Shahrin Saedi, 30, maut di lokasi kejadian.
Ketua Jabatan Siasatan dan Penguatkuasaan Trafik Kelantan, Superintendan Shuhaimi Jusoh berkata, siasatan awal mendapati, kedua-dua mangsa dipercayai sedang dalam perjalanan dari arah Pasir Puteh ke Machang untuk mengambil bekalan ayam proses di Tanah Merah.
Menurutnya, apabila tiba di lokasi kejadian, Mohamad Ismadi dipercayai mengantuk sebelum kereta dipandunya hilang kawalan lalu melanggar papan tanda dan tembok pembentung konkrit yang berada di bahu jalan.
“Insiden itu menyebabkan kedua-dua mangsa tercampak keluar daripada kereta yang dinaiki mereka.
“Mohamad Shahrin disahkan meninggal dunia di lokasi kejadian manakala Mohamad Ismadi maut semasa dirawat di Hospital Machang di sini tiga jam kemudian,” katanya.

Menurut Shuhaimi, kes disiasat mengikut Seksyen 41 (1) Akta Pengangkutan Jalan 1987. – KOSMO! ONLINE


Isteri lari dari rumah, suami gendong anak jual roti bakar
Oleh KOSMO!

12 April 2022, 6:00 pm
JAKARTA – Seorang lelaki di bandar Samarinda, wilayah Kalimantan Timur menyentuh perasaan netizen susulan klip video dia menggendong anak sambil berniaga roti bakar, lapor laman berita Suara.com.
Berdasarkan paparan yang dimuat naik di laman perkongsian gambar Instagram, lelaki itu terpaksa membawa bersama anaknya kerana ditinggalkan isteri.
“Nama lelaki ini Sofian, kerjanya keliling kampung menjual roti bakar di Jalan Air Terjun, Pinang Seribu, Sempaja Utara dan Samarinda Utara.
“Dia terpaksa membawa anak yang digendong di belakang semasa berniaga kerana isterinya sudah lari meninggalkan keluarga,” tulis keterangan pada klip video itu.
Rakaman tersebut mengundang pelbagai reaksi pengguna media sosial yang meluahkan rasa simpati atas nasib Sofian.
“Semoga rezeki tidak putus untuk dua beranak ini dan anaknya kekal kuat dengan dugaan hidup,” komen seorang pengguna media sosial.

Sehingga kini, video itu telah ditonton lebih 1,187 kali dan semakin bertambah. – Agensi


Dua mak cik belasah pencuri sampai lembik
Oleh KOSMO!

12 April 2022, 7:00 pm
JAKARTA – Dua ‘mak cik’ di wilayah Kalimantan Selatan membelasah dua pemuda sehingga lembik kerana mencuri telefon bimbit milik mereka, lapor laman berita Kompas semalam.
Berdasarkan klip  video yang tular, wanita-wanita tersebut memukul dan menyerang dua lelaki itu sehingga mereka tidak berdaya untuk melawan.
“Kejadian  berlaku Ahad lalu ketika waktu malam. Ia dirakam di sebuah kedai di Desa Simpang Tiga, Banjar,” kata Ketua Bahagian Perhubungan Awam Polis Banjar, Iptu Suwarji.
Menurut Iptu, sejurus mendapat maklumat mengenai kejadian tersebut, pihaknya memanggil kedua-dua wanita berkenaan untuk memberi keterangan.
“Berdasarkan keterangan, kedua-duanya berkata bahawa lelaki yang dibelasah itu mencuri telefon bimbit milik mereka,” ujarnya.
Tambah Iptu, kedua-dua wanita itu bagaimanapun enggan membuat laporan polis kerana berasa kasihan terhadap kedua-dua suspek.

“Mereka enggan membuat laporan polis kerana kasihan suspek tidak dapat beraya jika dimasukkan ke dalam lokap,” kata Iptu. – AGENSI


PDRM rujuk siasatan kes suami Zeti ke Peguam Negara
Oleh MUHD AFIQ AL-HAFIZ MAT YUSOF

12 April 2022, 6:41 pm
KUALA LUMPUR – Polis Diraja Malaysia (PDRM) telah merujuk siasatan kes membabitkan Datuk Dr. Tawfiq Ayman kepada Jabatan Peguam Negara.
Beliau yang merupakan suami kepada bekas Gabenor Bank Negara Tan Sri Dr. Zeti Akhtar Aziz sebelum ini didakwa menerima dana berkaitan 1Malaysian Development Berhad (1MDB).
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md Din berkata, ia bagi membolehkan tindakan selanjutnya dari sudut Mutual Legal Assistance(MLA) dapat dilakukan.
“Pasukan penyiasat PDRM telah mengadakan perbincangan dengan pihak Jabatan Hal Ehwal Komersial (CAD) Singapura pada 29 hingga 31 Mac lalu.
“Pihak CAD juga telah memberikan kerjasama erat sepanjang perbincangan tersebut diadakan,” katanya dalam kenyataan di sini hari ini.
Mengulas lanjut, hasil perbincangan, pasukan penyiasat telah mengenal pasti dokumen dan keterangan yang diperlukan untuk siasatan.

“Bagaimanapun, bagi memastikan dokumen dan keterangan tersebut boleh diterima di mahkamah, ia perlu melalui proses MLA yang akan dikendalikan Jabatan Peguam Negara,” jelasnya.
Kosmo! pada 24 Mac lalu melaporkan, PDRM akan ke Singapura bagi merakam keterangan beberapa saksi kes suami kepada bekas gabenor Bank Negara Malaysia, Datuk Dr. Tawfiq Ayman.
Dalam pada itu, Tawfiq menerusi firma guaman Tetuan Jagjit, Ariff & Co mendakwa tidak pernah menerima sebarang bentuk rasuah daripada sesiapa.
Beliau turut menegaskan tidak mengenali individu bernama Tim Leissner atau Roger Ng jauh sekali bertemu atau berkomunikasi dengan mereka.
Sebelum ini, SPRM dilapor mendedahkan, sekurang-kurangnya RM65 juta dana berkaitan 1MDB diambil balik dari Singapura disimpan syarikat milik Tawfiq. – KOSMO! ONLINE


Sembilan kenderaan rosak dihempap pokok sena
Oleh NUR SYAZWANA MANSOR

12 April 2022, 6:05 pm
SUNGAI PETANI – Sembilan buah kenderaan yang diletakkan di kawasan letak kereta Klinik Kesihatan Bandar di sini rosak ditimpa sebatang pokok sena yang tiba-tiba tumbang pada petang ini.
Pegawai Pertahanan Awam Daerah Kuala Muda, Kapten (PA) Azahar Ahmad memberitahu pihaknya menerima panggilan kecemasan berhubung kejadian itu pada pukul 2.20 petang.
Katanya, sepasukan anggota Angkatan Pertahanan Awam (APM) yang diketuai Sarjan (PA) Y. Visvanathan bergegas ke lokasi kejadian.
“Sebaik tiba di lokasi, kita mendapati terdapat sebatang pokok sena yang dianggarkan berusia lebih 50 tahun dengan ketinggian kira-kira 11 meter menghempap beberapa kenderaan yang diletakkan di kawasan letak kereta di situ.
“Tiada sebarang kecederaan dilaporkan dan operasi memotong pokok dan membersihkan kawasan tersebut dijalanakan,” katanya di sini hari ini.
Sementara itu, seorang saksi kejadian, Mohd Asri Ahmad, 51, berkata, ketika kejadian dia berada di kawasan klinik kesihatan sebelum melihat pokok tersebut tumbang.

Katanya, dia kemudianya bergegas ke lokasi kejadian dan mendapati terdapat beberapa kenderaan dipercayai milik kakitangan klinik kesihatan rosak akibat dihempap pokok.
“Pokok sena tersebut sememangnya sudah berusia dengan batangnya juga sudah reput dan tidak selamat. Sepatutnya tindakan menebang pokok tersebut sudah lama dilakukan bagi mengelak insiden seperti ini berlaku,” katanya. – KOSMO! ONLINE


Siasatan kes helikopter ambil pesanan nasi ganja selesai
Oleh ASLIZA MUSA

12 April 2022, 5:20 pm
IPOH – Polis tidak menutup kes sebuah helikopter mendarat di Padang Ipoh di sini untuk mengambil pesanan 36 bungkus nasi ganja pada Julai tahun lalu.
Ketua Polis Perak, Datuk Mior Faridalathrash Wahid berkata, siasatan kes itu telah selesai dan kertas siasatan juga telah diserahkan kepada Pejabat Peguam Negara tindakan selanjutnya
“Bagaimanapun, kertas siasatan itu dikembalikan semula kerana Pejabat Peguam Negara mahu pihak polis melengkapkan lagi beberapa perkara.
“Kertas siasatan berkenaan juga telah lengkap dan diserahkan semula kepada mereka. Buat masa ini, kita sedang tunggu arahan lanjut,” katanya ketika ditemui di Pangkalan Latihan Pasukan Gerakan Udara (PLPGU) di sini hari ini.
Beliau berkata demikian ketika diminta mengulas kenyataan Pengerusi Suruhanjaya Integriti Agensi Penguatkuasaan (EAIC), Mohd. Sidek Hassan yang mengingatkan pihak berkuasa supaya segera menyelesaikan ‘kes mudah’ atau berdepan hakisan kredibiliti.
Mohd. Sidek memberi contoh kes sebuah helikopter mendarat di Ipoh untuk mengambil nasi ganja pada 23 Julai 2021 yang didakwa beliau sebagai tiada penghujung.

Mengulas lanjut Mior Farid berkata, polis sentiasa memastikan semua siasatan kes dijalankan secepat mungkin sebelum merujuk kepada agensi berkaitan untuk mendapatkan arahan. – KOSMO! ONLINE


Sorok 36,000 biji pil kuda dalam plastik selimut
Oleh YATIMIN ABDULLAH

12 April 2022, 5:46 pm
PASIR MAS – Taktik licik seorang pengedar dadah warga Thailand yang cuba mengaburi mata pihak berkuasa dengan menyembunyikan 36,000 biji pil kuda di dalam beg plastik mengandungi selimut terbongkar semasa dia dicekup polis di Lubok Gong, Rantau Panjang semalam.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, penangkapan lelaki itu dilakukan menerusi Ops Tapis Jabatan Siasatan Jenayah Narkotik Kelantan pada pukul 6.30 petang.
Menurutnya, anggota melihat seorang lelaki sedang berdiri dalam keadaan mencurigakan di tepi sebuah masjid dengan memegang satu beg plastik.
“Anggota bertugas kemudian telah bertindak menghampiri lelaki berkenaan sebelum suspek cuba melarikan diri namun, berjaya ditahan selepas berlaku pergelutan.
“Pemeriksaan ke atas beg plastik yang berisi selimut itu telah menjumpai sebanyak 36,000 biji pil kuda yang bernilai RM360,000,” katanya dalam satu kenyataan di sini hari ini.
Mohd. Nasaruddin memberitahu, selepas soal siasat, suspek mengaku kesemua dadah yang dijumpai adalah miliknya dan mendapat bekalan dadah daripada seorang lelaki Thailand dikenali sebagai Abe.

Menurutnya, lelaki itu juga memaklumkan bahawa dia mendapat bekalan dadah-dadah itu di Narathiwat, Thailand pada pukul 5.30 petang semalam.
Tambahnya, kes disiasat bawah Seksyen 39B Akta Dadah Berbahaya 1952. – KOSMO! ONLINE


Korban Ribut Tropika Megi meningkat
Oleh KOSMO!

12 April 2022, 5:34 pm
MANILA – Pasukan penyelamat yang berdepan halangan lumpur dan hujan, meneruskan usaha mencari mangsa terselamat dalam bencana tanah runtuh yang menimpa beberapa buah kampung di tengah Filipina hari ini ketika korban ribut tropika Megi meningkat kepada 28 orang.
Lebih 17,000 penduduk meninggalkan kediaman mereka apabila Megi membadai kawasan yang cenderung ditimpa bencana itu sejak beberapa hari lalu. Ribut itu menyebabkan banyak kediaman tenggelam, jalan raya rosak, manakala bekalan elektrik juga terputus.
Sekurang-kurangnya 22 orang terbunuh dan 27 yang lain hilang selepas tanah runtuh menimbus beberapa buah kampung di Leyte iaitu wilayah paling teruk dilanda ribut Megi. Lebih 100 orang cedera dalam bencana itu.
Tiga orang turut terkorban di wilayah Negros Oriental, tengah Filipina dan tiga yang lain di pulau Mindanao, demikian menurut agensi bencana nasional.
“Sekarang sepatutnya cuaca panas tetapi perubahan iklim mungkin mengubahnya,” kata pegawai maklumat awam Bandar Baybay di Leyte, Marissa Miguel Cano.
Rakaman dron yang dikongsikan di Facebook dan disahkan oleh agensi berita AFP menunjukkan lapisan lumpur yang mengalir turun dari kawasan bukit dipenuhi tanaman kelapa, telah menimbus Bunga iaitu antara sebilangan kampung yang terjejas.

Sekurang-kurangnya seorang penduduk terkorban dan 21 yang lain hilang di kampung tersebut.
Marissa berkata, rantau berbukit itu yang menjadi kawasan penanaman padi, kelapa dan jagung, cenderung dilanda tanah runtuh tetapi pada skala kecil dan tidak menyebabkan kematian. – AFP


Asap hitam keluar daripada anak patung serang kucing
Oleh KOSMO!

12 April 2022, 5:58 pm
ONTARIO, KANADA – Seorang wanita di Kanada dilaporkan merakam klip video memaparkan objek dipercayai hantu  yang keluar daripada sebuah anak patung dan mengejar kucing peliharaannya, lapor akhbar Metro UK semalam.
Menurut Kathy Gallinger, meskipun dia kerap mengalami pelbagai kejadian misteri sejak berpindah ke rumah itu pada 2018, rakaman video tersebut benar-benar menakutkannya.
Berdasarkan rakaman sistem televisyen litar tertutup (CCTV) yang dipasang di kediaman itu, jelas kelihatan ‘asap hitam’ keluar dari sebuah anak patung dan seolah-olah menyerang kucing Gallinger.
Kucing bernama Salem itu pada awalnya dilihat merenung ke arah anak patung dari tahun 1950-an milik ibu Gallinger.
Asap hitam kemudian keluar dari patung tersebut dan menuju ke arah Salem sebelum kucing itu terkejut lantas berlari untuk bersembunyi.
Gallinger kemudian memanggil seorang ahli psikik yang memberitahu bahawa hantu itu tidak memberi ancaman kepada keluarganya.

“Dia (ahli psikik) berkata bahawa tiada sebarang petanda menunjukkan hantu itu mahu kami keluar dari rumah ini. Ia cuma mahu kami sedar akan kewujudannya,” katanya.
Gallinger meletakkan kamera CCTV di ruang bawah tanah rumahnya selepas beberapa kali menemui bukti terdapat aktiviti paranormal lain di kediamannya. – AGENSI


Perak tidak halang kanak-kanak pergi bazar Ramadan
Oleh LIYANA RAMLI

12 April 2022, 5:24 pm
IPOH – Kerajaan Perak tidak akan menghalang kanak-kanak untuk mengunjungi bazar Ramadan dan Aidilfitri di negeri ini sebagaimana yang berkuatkuasa di Melaka.
Menteri Besar, Datuk Seri Saarani Mohamad berkata, tiada halangan buat kanak-kanak datang ke bazar Ramadan berikutan fasa endemik yang baru berkuatkuasa 1 April lalu.
Menurutnya, ibu bapa bagaimana pun perlu sentiasa berwaspada sekiranya membawa anak-anak ke tempat yang sesak dan sempit seperti bazar Ramadan.
“Rakyat perlu ingat, kita masih lagi terikat dengan prosedur operasi standard (SOP) yang dikeluarkan oleh Majlis Keselamatan Negara (MKN).
“Menerusi pemantauan saya sendiri ramai yang terlupa misalnya semasa berada di kedai makan kerana kita masih lagi terikat dengan SOP,” ujarnya.
Beliau berkata demikian selepas hadir Program Hari Bertemu Pelanggan di Stadium Indera Mulia di sini hari ini. – KOSMO! ONLINE


Pengemis minta sedekah minta RM50, Diana Danielle bimbang diragut
Oleh MOHD. HAIKAL ISA

12 April 2022, 5:49 pm
PETALING JAYA – Ekoran berdepan insiden pintu keretanya diketuk pengemis yang meminta amaun berjumlah RM50, Diana Danielle kini mula berasa sangsi untuk menghulurkan bantuan kepada mana-mana peminta sedekah.
Bercerita tentang pengalaman yang masih menghantui dirinya setiap didatangi pemintya sedekah, pemilik nama lengkap, Diana Danielle Danny Beeson itu mulanya berasa terkejut dan seketika kemudian terfikir dirinya bakal menjadi mangsa ragut.
“Nak tanya, kalau was-was, tak apa ke kalau kita tolak untuk menghulur sedekah?.
“Ada insiden seorang lelaki ini tiba-tiba ketuk pintu kereta dan kemudian, cerita laju panjang dan minta RM50.
“Terkejut sebab dia minta amaun yang spesifik dan hati rasa ragu-ragu. Sikit lagi ingat nak kena ragut dah,” katanya menerusi ciapan dalam Twitter.
Ciapan berkenaan mendapat reaksi pelbagai daripada peminat yang memberi buah fikiran bagaimana untuk berdepan dengan situasi ketika didekati mereka yang meminta sedekah.

“Sampai satu ketika, kita juga perlu memilih untuk bersedekah. Sekali ketuk cermin dapat RM50. Dapat dua orang bagi cukuplah, dah RM100.
“Betul, menipu itu urusan dia dengan Allah. Tapi, cara kita itu menggalakkan mereka untuk buat lagi kerja mudah. Sebab itu banyak sendikit. Pemurah orang Malaysia ini,” ciap seorang pengguna Twitter.
Seorang pengguna Twitter lain memberi saranan dengan menciap: “Angkat tangan sahaja sikit (tanda macam terima kasih, tak mengapa macam tolak pelawaan orang jual barang).
“Senyum dan tunduk sikit. Nanti mereka fahamlah tu. Tak pun kata maaf atau begitu. Nak derma sedekah, masih banyak ruang kita boleh cari untuk derma. Yang penting, ‘safety first’ bila didekati orang. – KOSMO! ONLINE


Skuad takraw tidak ambil pusing kemelut persatuan
Oleh MUHAMMAD RIDUAN MOHD HANAFIAH

12 April 2022, 5:39 pm
PASUKAN sepak takraw negara mengakui tumpuan mereka hanya untuk memburu pingat pada Sukan SEA Hanoi, Vietnam bulan depan tanpa rasa terjejas dengan kemelut Persatuan Sepak Takraw Malaysia (PSM) yang dilihat masih belum menemui titik penyelesaian.
PSM masih lagi ahli gabungan Majlis Olimpik Malaysia (MOM), namun di peringkat antarabangsa PSM tidak diiktiraf oleh Persekutuan Sepak Takraw Asia (Astaf). Sebaliknya, badan induk antarabangsa itu menerima Konfederasi Sepak Takraw Malaysia (MSC) sebagai ahli gabungan baharu.
Namun, skuad sepak takraw negara yang beraksi di bawah payung Majlis Sukan Negara (MSN) tidak ambil pusing mengenai kemelut berkenaan sebaliknya yakin pemain yang terpilih dalam keadaan bersedia untuk membawa pulang pingat buat Malaysia.
Menjelang saingan Sukan SEA Hanoi pada bulan depan, skuad sepak takraw negara menghantar sebanyak 83 peratus tenaga muda untuk memburu satu perak dan tiga gangsa pada temasya dwitahun tersebut.
Ketua jurulatih negara, Abdul Talib Ahmad berkata, isu yang berlaku pada ketika ini tidak mengganggu fokus pemain sebaliknya seramai 24 pemain yang menjalani latihan di Janda Baik, Pahang dan Terengganu tekad untuk membawa pulang pingat buat negara.
“Selaku pemain, tanggungjawab mereka adalah kepada pasukan. Melihat kepada sesi latihan, kesemua pemain berada dalam tahap terbaik dan mereka fokus 100 peratus pada sesi latihan.

“Jika benar, atlet ini terganggu dengan isu diluar sana, saya rasa pada sesi latihan kita boleh lihat. Ketika ini, saya tidak nampak malahan mereka bersemangat untuk membantu negara menyumbang pingat di Hanoi nanti,” kata Abdul Talib pada sidang akhbar di MSN semalam.
Sementara itu, kapten negara, Muhammad Afifuddin Mohd. Razali mengakui bahawa mereka tidak masuk campur urusan luar padang melibatkan persatuan dan tugas pemain adalah di temasya Sukan SEA Hanoi.
“Mengenai kemelut yang sedang berlaku ini, saya dan pasukan tidak ambil tahu, pemain hanya menjalani latihan dan bertanding di kejohanan. Misi kami kali ini adalah untuk membawa pulang pingat dan itu adalah perkara paling penting,” ujarnya. – KOSMO! ONLINE


Beruang merayau di Sungai Besar berjaya dicekup
Oleh AMREE AHMAD

12 April 2022, 5:08 pm
PUTRAJAYA – Selepas hampir sebulan mencetuskan kebimbangan para penduduk di Sungai Besar, Selangor, seekor beruang matahari akhirnya berjaya ditangkap di sebuah ladang.
Perkara tersebut dimaklumkan oleh Jabatan Perlindungan Hidupan Liar dan Taman Negara (Perhilitan) dalam satu hantaran di laman Facebook rasminya hari ini.
“Mamalia itu telah ditangkap dalam satu operasi khas di Ladang Perbadanan Kemajuan Pertanian Selangor di Sungai Panjang, Sungai Besar baru-baru ini,” katanya.
Media pada 18 Mac lepas melaporkan ketakutan penduduk kampung Parit 13, Sungai Panjang, Sungai Besar di Sabak Bernam yang gempar dengan kehadiran beruang itu berkeliaran di sekitar kawasan sawah padi pada sebelah pagi sebelum memasuki sebuah kebun berdekatan.
Ini merupakan kes kedua selepas pertengahan Julai tahun lalu apabila seekor beruang jenis yang sama dijumpai penduduk sedang merayau di tepi jalan di sekitar Sungai Panjang.
Mengulas lanjut, Perhilitan berkata, operasi tangkapan dijalankan setelah menerima maklumat awal daripada pihak pengurusan ladang berhubung kehadiran beruang di kawasan terbabit.

Binatang berkenaan dikesan tersesat di lokasi tersebut sejak 24 Mac lalu sebelum agensi itu melancarkan operasi khas yang akhirnya berjaya menangkap mamalia ini pada 8 April lepas.
“Beruang ini disahkan berada dalam keadaan sihat dan sudah dipindahkan buat sementara ke Pusat Konservasi Hidupan Liar Sungai Dusun, Hulu Selangor,” kata kenyataan Perhilitan. – KOSMO! ONLINE.


Isu kelewatan pengeluaran SKB sudah diatasi
Oleh AMREE AHMAD

12 April 2022, 5:57 pm
PUTRAJAYA – Sistem e-Konsular yang menerima dan memproses permohonan Sijil Kelakuan Baik (SKB) di Kementerian Luar Negeri telah pun disahkan kembali pulih seperti biasa.
Menurut kenyataan Wisma Putra, pemohon tidak perlu berasa bimbang kerana mereka akan dapat menerima sijil tersebut yang diproses dalam tempoh masa ditetapkan.
Ia turut menafikan satu laporan akhbar tempatan yang menyatakan bahawa masalah teknikal pelayan sistem di kementerian itu konon menyebabkan berlaku kelewatan pengeluaran SKB.
“Sebenarnya, isu kelewatan pemprosesan sijil tersebut berpunca daripada masalah teknikal yang berlaku pada perkakasan sistem data Polis Diraja Malaysia (PDRM),” jelas Wisma Putra hari ini.
Bagaimanapun ujarnya, tindakan segera telah diambil dan langkah penyelesaian sudah pun dipersetujui antara Kementerian Luar dan PDRM dalam menangani masalah kelewatan itu.
Segala usaha yang diambil tersebut, ujar Wisma Putra, adalah amat penting bagi memastikan prosedur penyampaian perkhidmatan rasmi yang diperlukan oleh orang awam tidak terjejas.

Sehubungan itu, proses permohonan SKB kini kembali berjalan seperti biasa dengan tempoh menunggu untuk kelulusan adalah tidak akan melebihi daripada satu sehingga dua bulan.
Tempoh yang diambil berkenaan jelas Wisma Putra, sama seperti yang dinyatakan sebelum ini menerusi sistem e-Konsular dan laman sesawang rasmi kementerian berkenaan sendiri.
“Semua pemohon dinasihatkan supaya memenuhi syarat-syarat yang dinyatakan dalam sistem tersebut bagi membolehkan SKM yang dimohon dapat dikeluarkan sewajarnya,” katanya. – KOSMO! ONLINE